Larepons lider zafer gouvernman dan Lasanble Nasyonal, Charles de Commarmond, lo diskour Bidze 2020 -Seychelles Nation\nLarepons lider zafer gouvernman dan Lasanble Nasyonal, Charles de Commarmond, lo diskour Bidze 2020 |06 November 2019\nCharles de Commarmond Lider zafer gouvernman dan Lasanble Nasyonal\n‘Gouvernman in demontre ki i kontinyen angaze pour sa pep’\nMsye Spiker, ankor enn fwa, gouvernman in prezant son plan nasyonal pour lannen finansyel 2020. Gouvernman in demontre ki i kontinyen angaze pour sa pep e pour nou zoli pei Sesel.\nMsye Spiker, menm si bokou pei dan lemonn zot krwasans pe ralanti, konpare avek Sesel, Minister Finans in prevwar en krwasans 3.5 poursan pour lannen 2020 konpare avek krwasans global ki’n ganny predir lo 3.4 poursan an 2020.\nMsye Spiker, sa diskour bidze in santre otour sis pilye tematik e atraver bann lanons ki minis in fer, i kler ki konman en pep nou bezwen partisip plis, vin pli prodiktiv e perform pli byen. Loportinite i la e i bezwen ganny sezi.\nLadministrasyon Prezidan Faure in prezant bidze 2018, 2019 e la bidze 2020. Bokou in ganny ankonpli pandan sa 3-an ki Prezidan Faure in pran leadership pour anmenn Sesel pli devan. Zis mon a donn detrwa legzanp;\n- 1,574 etidyan in benefisye en skim laptop e sa ozordi i pou benefis tou etidyan konmansman premye lannen segonder ziska lekol pos-segonder.\n- Ogmantasyon dan saler minimonm pour sorti R33.30 par erdtan an 2018 pour ariv R38.27 par erdtan an 2020.\n- Konze maternite in ogmante sorti 14 semenn pour ariv 16 semenn e paternity leave pou sorti 5 zour pour ariv 10 zour.\n- Rediksyon lo “sick leave” sorti 30 zour pour ariv 21 zour\n- En plan konpreansiv pour sekter lagrikiltir pour ankouraz plis devlopman lokal.\n- En nouvo por lapes Providence ki ti ouver an 2018\n- Nou’n war ogmantasyon dan larive touris Sesel, letan nou konpar 2017 avek 2019 i (6%) logmantasyon.\n- Sesel pe anmenn en dezyenm kab soumaren e osi gouvernman in aprouv en proze pour en lot kab soumaren par en operater lokal.\n- Plis ki 800 komodite e servis napa VAT lo la.\n- Lentrodiksyon en sistenm taks progresif lo saler ki tou Seselwa ki ganny en saler R8,555.55 e pli ba, pa pey okenn tax lo son saler e osi tou Seselwa ki ganny en saler R35,667 e pli ba par mwan, i osi ganny en benefis. I annan osi en long lalis lo bann lezot peyman ki napa taks lo la, par egzanp, peyman gratite, peyman lafen kontra, peyman “service charge” espesyalman pour bann travayer dan sekter touris, peyman “overtime”, peyman bonus e trezyenm mwan saler.\n- I sitan annan bann bon desizyon ki’n ganny fer anba “Leadership” Prezidan Faure – ki mon ti kapab kontinyen dir pandan lazournen antye.\nLedikasyon ek lasante\nMsye Spiker, sekter ledikasyon ek lasante i reste ankor de sekter kle dan nou sosyete e dan bidze nasyonal. Mon bezwen fer mazinen sa lasanble ki le 11 Oktob 2018, Labank Mondyal ti klas Sesel 43enm dan 157 pei dan Lendeks Kapital Imen. Nou vreman fyer pour sa pozisyon akoz sa se lefe kondisyon e prensip lasante, e ledikasyon, ki Parti SPUP, SPPF, Parti Lepep e United Seychelles in mete e aplike pandan sa 42-an son legzistans. Annefe, nou premye dan larezyon, e premye dan Lafrik. Personn pa koz lo la akoz se zis nou ki’n fer Seselwa fyer ozordi letan nou konpar nou avek bann pei vwazen.\nMsye Spiker, en bidze ki mon konnen bokou manm onorab pou koz lo la se bidze saler. Nou’n vwar dan liv bidze ki total bidze saler ti selman 2.47 bilyon roupi pour lannen 2018 me la pour lannen 2020, bidze saler pe ganny prozekte pour en sonm 3 bilyon roupi. I montre ou pandan zis 3 lannen sa bidze in ogmante par 530 milyon roupi ouswa 21 poursan konpare avek depans aktyel 2018. Sa se pour diferan rezon;\nPlis travayer ki’n ganny anploye\nMon konnen kekfwa i annan detrwa nou koman politisyen nou pe dir ki sa pa ase. Kekfwa nou ava dir i annan lezot skim saler ki nou bezwen revwar. Me sa, gouvernman i bezwen revwar li dan en kad ki soutenab. Parey nou konnen okenn ogmantasyon saler dan gouvernman i met presyon lo sekter prive pour zot osi ogmant saler. Alors nou bezwen annan en responsabilite kolektif lo sa size ki mannyer nou edik nou popilasyon e osi la fason ki nou zwenn lekspektasyon nou bann travayer. Mon’n kontan pour note ki minis in dir ki gouvernman i bezwen asize pour revwar sa striktir saler dan son totalite. Mon demann minis pour fer li ase vit e vin avek bann rekonmandasyon konkret lo sa size pour bidze 2021.\nMsye Spiker, mon salye zefor gouvernman pour enkli bann housekeepers pour ganny sa alawenns long servis ki reflekte depi ler zot in konmans travay dan gouvernman. Desizyon pour zot ganny mete dan ‘Cleaners’ Corperative’ ti desizyon gouvernman, alors i pa pou annan lazistis si zot kantite lannen servis pour zot benefisye sa long servis alawenns ti pe konmans ganny konte zis konmansman 2009. Alors avek sa desizyon mon krwar, lavwa bann “housekeepers” in ganny ekoute par nou Prezidan. Msye Spiker, i montre ou ki nou gouvernman i ekout son pep menm si i annan detrwa ki fer krwar nou pa fer li.\n- Pansyon Retret sorti kot Lazans Proteksyon Sosyal ki pe ogmante par R500\n- E osi i annan en group ki pou ganny ankor R500, bann ki pa pe kolekte en pansyon avek fon pansyon. Alors pour sa group total adisyonnel dan lakour pou ariv R1,000.\nReform dan servis sosyal\nMinis in mansyonn reform pour rasyonaliz bann fonksyon ek progranm dan domenn servis sosyal, avek bi pour ogmant efikasite dan performans sa servis, e fer savings. Mon demann minis ki avek en tel reform ek lenplimantasyon efektiv, gouvernman pou bezwen plis lenvestisman dan lezot servis ek sipor pli striktire ki nou pou bezwen anvi nou popilasyon ki pe vyeyi.\nPlis lasistans adapte ki ogmant kantite letan ki en dimoun pou bezwen swen, oubyen ki fer li pli fasil pour donn swen en dimoun dan son lakour.\nMsye Spiker mon ti ava profit lokazyon alors pour demann minis ki ler sa legzerzis pe ganny fer zot sey zot mye pour konsantre e rod fason konman pour retir nou sitwayen dan sa serk depandans e servi sistenm proteksyon sosyal pour kapab anmenn bann fanmiy e endividi dan bann aktivite pli prodiktiv e sa i ava osi ed nou avek nou lafors travayer an mezir ki nou popilasyon i vyeir.\nLefikasite ek savings si i ganny akonpannyen par en logmantasyon dan kalite e ‘availability’ bann servis pour bann ki vreman dan bezwen i fezab. Pour sa dimoun ki pou pe evantyelman vwar en rediksyon dan son benefis sosyal dan en lot kote i bezwen pe vwar bann meyer loportinite ki i kapab sezi.\nAlors, mon demande ki i annan plis lentegrasyon ek koordinasyon ant bann minister, departman ek lazans tel ki Minister Ledikasyon, Lasante ek Lanplwa pour ki zot kapab delivre pli bon kalite servis ki ava annan pour bi redwir vilnerabilite e ogmant prodiktivite dan kous nou popilasyon pli pov. Personn pa devret ganny kit deryer. Sa i prensip nou parti United Seychelles e nou devret pe met li an pratik.\nDan bidze i osi annan logmantasyon pour home carer sorti R6,060.60 pour ariv R6,633.47 bann ki travay aplentan. Mon lans en lapel pour sa bann home carers pour annan plis devouman dan zot travay e donn sa sipor neseser nou bann dimoun aze. I annan ki travay ek devosyon e mon demann zot pour kontinyen.\nMsye Spiker, bokou pou ganny dir ki gouvernman pa’n get pri lavi ditou dan sa bidze. Sa i vreman zot pe anbet Seselwa. Ozordi en fanmiy mazorite son larzan i dan lwe lakaz ki vreman ser. Gouvernman pe fer sir ki omwen 549 fanmiy i benefisye ek zot nouvo lakaz pandan 2019 e 2020. E osi 461 kare later i ganny met a dispozisyon bann fanmiy pour fer zot lakaz pandan lannen 2019 e 2020. An total, lakaz ek later pou benefisye 1,010 fanmiy. Gouvernman pe osi redwir taks biznes lo bann lakour rezidansyel sorti 15% pour ariv 3%.\nMon demann minis si gouvernman pa kapab met bann mekanizm anplas ki pou fer sir sa bann benefis i tous nou popilasyon ki ankor pe lwe lakaz. Msye Spiker, in osi annan lanons dan bidze lo en revi skim sibvansyon pour lakaz ki fer ki bokou plis dimoun pou kalifye. Mon osi demann minis ki son minister i travay konzwentman avek Minister responsab pour Lakaz ek Later pour fer sir sa bann lanons ki minis in fer pa zis reste lo papye, me dimoun i vwar realite. Bokou fwa, Minis Finans i annons bann bon keksoz me i annan lezot minister ki kontinyelman trenn lipye e fer keksoz vin difisil pour nou popilasyon.\nKonstriksyon day care\nMsye Spiker, bokou “day care” dan bann distrik ki enkli Cascade pou ganny konstrir. Sa osi pou ed bann fanmiy ki bezwen sa servis a en pri redwi vi ki gouvernman pou konstrir e met a dispozisyon sa bann “day care” avek sekter prive. Dan bidze i osi annan ogmantasyon pour bann fanmiy dan lasistans “day care” ek “child minding”.\nLer travay fleksib\nMsye Spiker, mon vreman salye sa propozisyon pour entrodwir travay fleksib dan gouvernman. Souvannfwa nou war nou bann madanm ki’n fek ganny baba pa kapab retourn travay toudeswit. Alors, sa mon krwar i ava en benefis pour zot dan sirkonstans ki zot kapab travay kot lakour pour en serten letan avek bann target. Teknolozi konmela in avanse e sa a fer li posib.\nAlor Msye Spiker, mon akey lanons minis ki gouvernman pou konstrir plis “day care centres” dan bann distrik e ki gouvernman pou osi entrodwir flexible working hours. Sa i ava ede pour siport bann manman an partikilye e retir serten sa bann baryer ki limit zot akse ek bann servis e osi anpes zot ganny akse ek bann loportinite ekonomik pour ki zot kapab ‘provide’ pour zot fanmiy olye depan lo lasistans sosyal.\nMsye Spiker, dan bidze, gouvernman in anons prozedlwa Partenarya Piblik-Prive (PPP). Sa i ava ede pour annan en lankadreman anplas pour protez gouvernman e osi protez sa biznes. Mon demann minis ki gouvernman i prepar bann lalis proze apard ki sa enn lo Ile Aurore ki in anonse, pour ki Bord Lenvestisman i kapab konmans prepar pour fer marketing e prepar sekter prive lokal dan sa traze.\nMinis, en defi mazer ki nou bezwen travay pour amelyore se sa “ease of doing business” ki nou’n arive 100enm lo lalis. Nou bezwen tir tou sa lanpayaz ki egziste, ki a fer biznes devlope e anmenn plis reveni pour Sesel. Nou bezwen get sak defi ki egziste ozordi dan sak sa bann mezir “ease of doing business”. Nou bezwen travay konman en lekip. Si i annan lalwa pour sanze, silvouple anmenn devan. Si i annan plis bidze ki bann sekter i bezwen, zot bezwen dir nou dan diskisyon bidze. La mon pe koz letan sa bann antite i vin devan nou dan staz komite.\nSa klasman 100enm parmi 190 lekonomi dan rapor "Doing Business2020”, parey minis in dir dan son diskour bidze i pa akseptab.\nSa bann prosedir pour konmans en biznes\nNou konnen ki akse avek kredi i en size ki’n ganny souleve a plizyer repriz par bann ki dan biznes e osi bann ki anvi antre dan biznes. Sa i kapab ganny eksplike par lefe ki i annan en mankman lo “acceptable collateral”.\nBann labank i plifere aksepte selman bann propriyete “immovable” konman garanti lo loan, ki efektivman anpes bann dimoun ki pe rod loan, servi bann ‘movable assets’ tel konman levanter, bann masin, stok etc..konman garanti.\nNou’n deza tann gouvernman fer mansyon ki travay ti pe ganny fer pour etabli en ‘collateral registry’ e alors mon ti a kontan demann minis ki zistans sa linisyativ in arive e pour ki i ganny akselere. En ‘collateral registry’ byen etabli i ava sirman en pa annavan lo kote akse avek kredi.\nLo sa lendikater ‘starting a business’ nou vwar ki an mwayenn i pran e dimoun 32 zour pour konplet bann prosedir pour konmans en biznes. Dan bann pei OECD sa pe ganny fer selman dan 9 zour an mwayenn. Alors mon demann gouvernman pour revwar bann prosedir ki ganny servi kot “Registrar” pour ki nou ava kapab amelyor nou klasifikasyon lo sa lendikater.\nEn lot sanzman dan polisi se lanons pour bann GOP ki pou ogmante sorti R500 par mwan pour ariv R1,000 par mwan si en travayer etranze i dan pei plis ki 6-an e R5,000 par mwan si en travayer etranze i dan pei plis ki 10-an. Msye Spiker, nou bezwen donn plas nou Seselwa kalifye dan sekter tourizm ek lezot sekter pour pran bann pozisyon dan management. I pa akseptab fer en etranze reste 10-an Sesel san ki nou met nou Seselwa dan sa bann pozisyon otan ki posib. Menm bann zanfan lekol dan enn zot progranm televize in vwar sa kler. Nou pa kapab fer nou bann zenn al Liniversite e apre zot pa progrese dan zot karyer. Sa fodre arete toudswit.\nDavans pour bann pti kontrakter\nMe mon panse kekfwa i annan ankor enpe diskisyon pour fer otour sa size.\nMsye Spiker, mon vreman apresye sa mezir ki gouvernman in met dan sa bidze an sa ki konsern peyman davans pour bann pti kontrakter. Parey nou okouran in annan bokou konplent lo retar ki annan dan gouvernman pour pey kontrakter a ler. Ladres bidze in par kont klarifye tre kler ki gouvernman i annan li en polisi lo depans ek peyman, ki donn lenformasyon lo kantite zour i pou pran li pour pey en ‘invoice’.\nAlor pour evit konplent ki pa neseser, mon enplore ki tou biznes i familyariz zot ek sa bann dele letan. Annefe sa polisi i dir ki gouvernman i annan li 30 zour pour pey en invoice. Okenn peyman ki ganny peye apre 30 zour i annan en lentere ki ganny peye lo la. Sa i osi azour avek norm enternasyonal. Me par kont gouvernman in al pli lwen ki sa, e i dir ki i pou rektifye tou peyman pour son bann suppliers dan 7 zour travay, e pour bann pti proze lenfrastriktir 14 zour travay e bann pli gro proze 21 zour travay. Mon swete ki tou sa i ganny pas alaksyon.\nSa i fer alor ki i donn gouvernman ase letan pour fer son bann prosedir entern avan ki i pey en “invoice” pour asire, parey bann konpannyen prive zot osi zot fer, ki sa louvraz oubyen sa “purchase” i konplet oubyen dan bon kondisyon avan peyman i ganny fer.\nPour lannen 2020, gouvernman pou met a dispozisyon en lot benefis pour bann kontrakter Class 3 ek Class 4. En davans ki pou ekivalan 20% kou en proze ki en kontrakter in gannyen, pou ganny donnen. Sa fasilite apele ‘Mobilisation Advance Payment (MAP)’ pou aplik pour proze anba R750,000.00. Sa pou ganny donnen san lentere, e in ganny entrodwir pour ed bann pti kontrakter ek son bann depans mobilizasyon e osi bann depans preliminer lo en proze. Parey nou konnen, Sesel en bon pe kontrakter i annan problenm likidite, e sa i enn bann rezon mazer akoz kontrakter i met bokou presyon pour gouvernman pey li osito ki in konplet en proze, menm avan sa dele letan ki ganny donnen dan polisi peyman ek depans.\nI enportan pour en dimoun asire ki i annan ase likidite oubyen finansman avan i antre dan en proze. Me anvi nou bann defi ki egziste pour bann pti ek mwayen lantrepriz isi Sesel, gouvernman in met anplas sa fasilite pour ed zot. Mon espere ki bann kontrakter dan Class 3 ek 4 i servi sa fasilite pour ed zot mobiliz zot resours boner e konplet bann proze gouvernman ki zot ganny ‘awarded’ atan. Sa i ava fer alor redwir osi retar dan lenplimantasyon bann pti proze.\nMe ankor la Msye Spiker, si nou pa vwar aksyon ki swiv nou pou trouv tousala lo MAP.\nMsye Spiker, mon oule demann gouvernman a traver minis pour revwar zot sistenm lankadreman ki egziste ozordi lo lenplimantasyon proze. Bokou larzan in ganny donnen dan bidze me lenplimantasyon proze i ankor en defi pour gouvernman. Dan bidze, minis in annons revizyon dan skim saler pour bann zofisye proze dan bann Minister, Departman ek Lazans apartir 2020. Alors mon demande ki en sistenm performans i ganny etabli pour ki sa bann zofisye proze i vin pli “accountable”. Nou pa pou kapab kontinyen donn larzan dan bidze apre nou war ki proze pa ganny enplimante.\nReform dan taks biznes\nMsye Spiker, mon osi reste ankouraze ler mon antann ladres bidze fer mansyon lo reform lo taks biznes. Sa revi i vin atan e o moman ki lezot reform lo taks parey VAT e “income tax” in konplete. I neseser ki taks lo biznes i ganny re-balanse pour fer li pli ekitab, anvi ki parey nou’n antann, selman serten biznes ki pe kontribye plis dan pey biznes taks. Sa i ava osi ed SRC avek son ladministrasyon taks, anvi ki sistenm konmela i pa senplifye. Sa i demontre lentansyon nou gouvernman pour soulaz e fasilit bann biznes e fer zot lenvestisman vin pli fezab, anvi konpetisyon lokalman e enternasyonalman.\nNou swete ki gouvernman i met konman priyorite an 2020 pour vin avek en regilasyon lo ‘transfer pricing’ ki a fer nou annan en pli bon apersi lo bann konpannyen avek bann ‘headquarters’ aletranze lo ki fason zot transfer larzan kot zot “headquarters” dan en fason ki pa abes nou koleksyon taks. Nou osi a lonterm, bezwen reviz sa bann kantite ‘Double Taxation Agreements (DTAs)’ ki osi ede akseler repatriyasyon larzan deor dan bann “headquarters”.\nPar kont, pour promot lenvestisman, gouvernman pou “still” permet biznes dan serten sekter benefisye avek ‘accellerated depreciation’, me selman ziska 100% valer son ‘asset’. Sa i ava ed biznes pour kontiny ek zot lenvestisman.\nSa i ava fer alor ki fardo taks pa ganny mete tou kou lo zis serten biznes, me sa i ava prolonz lo tou biznes dan en fason ekitab e ‘fair’. Parey nou’n antann, gouvernman pe konsider entrodwir en rate 15% biznes tax lo profi anba en milyon, e 25% lo profi ki desot 1 milyon. Sa i vedir ki bokou biznes pou benefisye, espesyalman bann ki dan rezim 30% ansemoman lo zot profi ki par lao R1 milyon. Avek letan ler sa reform in stabilize, mon demann minis ki bann biznes ki pe pey taks lo en nivo 33%, pou zot osi ganny “align” ek sa nouvo “rate”.\nSa reform pou ganny fer an staz pour asire ki gouvernman i kapab abzorb pert dan reveni gradyelman kot i pou annan rediksyon dan “rate” biznes taks e osi ler bann lezot regilasyon i vin anplas pour asire ki nou baz taks i ganny proteze.\nDezyenmman, Msye Spiker, gouvernman pou aboli ‘personal income tax’ lo peser ek artis ki ganny anploye. Sa de kategori pou prezan pey en fre anyel ki pou enn rezonnab olye en “income tax”. Sa i pou fasilit administrasyon peyman en fre sorti kot sa de sekter.\nGran zefor osi pou bezwen ganny fer pour adres sekter enformel dan pei. Msye Spiker, bokou biznes pe ganny afeke par bann biznes dan sekter enformel. Sa bann biznes pa ganny anrezistre e osi pa pey taks, konpare avek enn ki li i dan sekter formel. Mon espere alor ki sa i ganny adrese, e mon osi lans lapel a bann lazans konsernen tel parey Lapolis ek SLA pour entansifye zot latansyon pour detekte sa bann aktivite. Mon dir sa Msye Spiker, akoz sa i fer alor ki bann biznes ki zot, zot pey zot taks, zot apre mekontan ler zot war bann tel aktivite koumsa pe arive, e apre zot reazir par pa pey zot taks ouswa fer demann pour redwir taks, zis akoz zot pe perdi biznes avek sekter enformel. Sa sitiasyon alor i bezwen ganny adresye olye nou servi biznes taks konman solisyon.\nLanons lo CRST (Corporate social responsibility tax) ek TMT (Tourism marketing tax) i osi ankourazan. Sa ti de taks ki ti pe ganny sarze lo reveni ki pa dezirab. Sa i ava osi fer ki bann biznes ava lib pour zot deside ki zot anvi sponsor. Alor nou apresye ki gouvernman pou fer sa taks ‘deductible’ lo taks biznes lo konmansman, e apre aboli sa taks a mwayen e a lon-term. Parey nou konnen Msye Spiker, sa bann taks ti ganny entrodwir espesyalman pour bann biznes ki pa ti pe neseserman fer profi, anvi bann ‘incentive’ zenere ki zot ti pe benefisye. Alor konman en mezir entermedyer CSRT ek TMT ti ganny entrodwir pour asire ki omwen serten kontribisyon ti pe ganny fer par sa bann biznes oubyen sekter.\nMe prezan, reform i neseser pour fer ki nou selman takse en biznes lo son profi e non pa lo son reveni.\nMsye Spiker, bokou resours in ganny ogmante pour bann lazans ki “enforce” ek bann lotorite regilatwar, lo kote konbat kont blansisaz larzan e pour lit Kont Finansman Terorizm. I vreman enportan pour fer sir ki nou sekter finansyer i ganny proteze. Minis in mansyonn bokou lalwa ki pe ganny revwar lo sa size. Nou lasanble i bezwen pran nou responsabilite pour fer sir sa bann prozedlwa i adres okenn defayans ki egziste ozordi. Mon konnen i pou annan bann biznes ki siport nou lo tou le de kote latab ki pou esey dir nou le kontrer, me nou bezwen pran nou responsabilite kolektiv lo sa size e pa mazin nou bezwen personnel konman bann parti politik.\nAn konklizyon Msye Spiker, mon salye zefor ki gouvernman pe fer pour fer sir ki nou “close” sa “chapter” lo ka konpansasyon pour bann dimoun ki reste kot landrwa ki ti prodwi koltar Petit Paris. E dan bidze sa pou ganny finalize avan Zen 2020.\nBann zabitan Cascade pour lannen 2020, larzan in ganny mete pour rekonstriksyon sant kominoter e osi ek ‘day care’ Cascade. I annan osi dan bidze pour konstriksyon 24 younit Ex-PSSW ki ekspekte konplete an Out 2020. Sa pou kout gouvernman R32.8 milyon roupi. Gouvernman osi pou konmans son plan 3,000 lakaz pour sa prosen 5-an. E zabitan Cascade pa’n ganny oubliye. Pou annan 56 lakaz dan dezyenm faz redevlopman Ex-PSSW e osi 16 lakaz dan Upper Petis Paris. Nou bann zabitan Cascade pou osi kalifye dan sa konstriksyon 1,034 lakaz lo Ile Aurore, sa parmi plizyer lezot proze ki pou annan pour distrik Cascade.\nMsye Spiker, lo sa bidze, i annan bokou ki’n ganny dir, e mon demande ki i annan en travay kolektif dan zerans ek lenplimantasyon par gouvernman. Nou bezwen reste for konman en gouvernman e travay pli dir pour Seselwa vwar konman sa prosperite pe ganny partaze avek tou dimoun.\nMsye Spiker, mon demande ki Prezidan Faure i kontinyen travay for e tre for pour kontinyen anmenn nou pei e nou pep lo sa lot nivo. Mon demann tou Seselwa pour ralye deryer Prezidan Faure, fer li konfyans, akoz ansanm ek li Parti United Seychelles pou kontinyen travay dir pour plis prosperite pour pep Seselwa


Polisi Minister Ledikasyon lo travay lakour (kontinyasyon)\nSa semenn nou pou regard rol ek responsabilite bann diferan partener.\nPour ki travay lakour i anmenn bon rezilta, ansennyan, etidyan ek zot paran zot tou zot bezwen zwe zot rol.\nRol ek responsabilite lekol\nI responsabilite sak ansennyan pour fer sir ki etidyan i ganny travay lakour apropriye e ki sa i dapre en lanplwaditan. Ansennyan i bezwen gard rikord travay lakour ki zot donnen e kominik sa lenformasyon avek tou partener konsernen. I osi bezwen asire ki tou bann swivi neseser i pran plas.\nI responsabilite bann kordinater/kordinatris lo nivo primer e bann sef departman lo nivo segonder pour regilyerman verifye kalite travay lakour ki pe ganny donnen, son frekans e ki travay pe ganny korize.\nDirekter/direktris lekol ek zot asistan zot osi annan responsabilite pour regilyerman verifye e asire ki travay lakour pe ganny donnen dan zot lekol dapre polisi travay lakour Minister Ledikasyon. Si travay lakour pe ganny neglize par en ansennyan oubyen sef, zot devret pran bann mezir apropriye.\nRol ek responsabilite etidyan\nTou etidyan i responsab pour fer son travay lakour byen e dan en fason prezantab e pour rann son ansennyan a ler. Si en etidyan i neglize fer son travay lakour, bann sanksyon apropriye ava ganny aplike parey ti ganny fer resorti dan lartik semenn pase.\nRol ek responsabilite paran\nMinister Ledikasyon i ekspekte sipor ek gidans paran pour asire ki etidyan i ganny ankouraze pour prodwi travay lakour de kalite, avek swen e a ler. I enportan pour note ki menm si Minister Ledikasyon i ankouraz partisipasyon paran dan laprantisaz son zanfan, nou pa ekspekte paran pour fer travay lakour son zanfan. Si lekol i annan okenn levidans ki montre ki travay ki ganny soumet pa pour sa etidyan, lekol i kapab pa aksepte sa travay.\nBann lezot konsiderasyon\nI enportan ki bann direkter/direktris lekol zot pran tou bann loportinite posib pour sansibiliz paran lo lenportans travay lakour e pour devlop en bon kominikasyon avek zot afen ki zot a donn zot sipor e korperasyon.\nAn konklizyon, lekol i bezwen asire ki travay lakour i en ranforsman ek ekstansyon travay laklas. I devret enteresan e relye avek travay laklas. Son bi se pour antrenn bann etidyan pour travay san sipervizyon ansennyan e devlop zot kapasite resers.\nTravay lakour pa devret zanmen ganny servi koman en form pinisyon.


Tuesday 19th February, 2013 – The National Assembly of Seychelles\nHome » Verbatim » Verbatim - First Term 2013 » Tuesday 19th February, 2013\nThe Assembly met at 5pm\nPrezidan Larepiblik – Prezidan James Michel, Vis Prezidan – Danny Faure, Sef Ziz Lakour Siprenm – Onorab Egonda Ntende, Prezidan Lakour Dapel – Zistis MacGregor, Minis Dezinyen – Minis Vincent Meriton, Minis, Attorney General, Leader Of Government Business – Onorab Rose, Leader of the Opposition – Onorab Pierre, Ziz Lakour Siprenm, Deputy Speaker Lasanble Nasyonal – Onorab Pool, Manm Lasanble Nasyonal, Ekselans, envite distenge, tou protokol in ganny obzerve, Ladies and Gentlemen bonn apremidi. Mon swet zot tou la byenveni dan Lasanble Nasyonal pou nou ankor enn fwa sa lannen ekout diskour Prezidan Larepiblik lo Leta Lanasyon ki osi mark komansman nou sesyon pour sa lannen.\nSan dir plis ki sa mon pou envit Prezidan Larepiblik pou fer son lentervansyon. Prezidan.\nMr Speaker, Vis Prezidan, Sef Ziz, Prezidan Lakour Dapel, Minis Dezinyen, Minis, Onorab Leader Biznes Gouvernman, Onorab Leader Lopozisyon, Manm Onorab Lasanble Nasyonal, Ekselans,\nEnvite Distenge, Ser frer ek ser Seselwa.\nBokou lanmen i neseser pou kontinnyen prepar lavenir nou nasyon. Konstriksyon lavenir nou pei i egziz bokou. Sakenn antre nou, dan son prop fason, in donn lanmen pou prepar lavenir. Nou’n fer li pou nou fanmiy, pou nou kominote, pou nou patri. Nou’n fer li dan en elan determinasyon, linite nasyonal ek solidarite. Akoz nou lavenir i depann lo nou aksyon endividyel e kolektif. I depann lo nou travay dir. E Nouvo Sesel i depann lo nou.\nBilan 2012 i montre nou ki nou’n fer progre malgre serten kontrent ek difikilte. Nou’n vwar ki nou travay dir i pey fre. I fer nou lafyerte, i fer nou loner. Sa i donn mwan konfyans pou sa lannen ki nou’n fek komanse. Mon loptimizm i ganny ranforsi par rapor resansman 2010. Statistik ladan i elokan. Zot montre, par egzanmp, ki to lalfabetizasyon i 92.7 poursan, 97 poursan lakour i annan akse ek elektrisite e 93 poursan lakour i annan akse ek delo trete. 70 poursan dimoun ti propriyeter zot prop lakaz. 90 poursan lakour ti annan telefonn mobil. 94.6 poursan lakour ti annan televizyon. I annan plizyer lot lenformasyon enportan dan sa rapor e mon swete ki medya i sansibiliz dimoun lo la.\nMon loptimizm pou lavenir Sesel i osi repoz lo nou bann valer fondamantal. Nou en pep ki annan konpasyon. E se sa ki fer nou lafors. Sa sans konpasyon, solidarite, ek zenerozite in ganny manifeste dan tou son lafors, dan tou son grander, resaman ler nou ti ganny afekte par en gran tanpet tropikal. Nou ti vwar vwazen pe ed vwazen. Dimoun pe ofer zot sipor san ki zot ganny demande. Dimoun ki pe partaz sa ki zot annan avek bann ki’n ganny afekte. Devouman ek profesyonalizm bann servis esansye. Dimoun ti sorti lwen, dan lezot distrik, pou ed zot prosen. “Ozordi maler in frap Pointe Larue. Demen, se mon distrik ki kapab ganny afekte”, en volonter ti eksplike. En lot ti dir: “Mon fer li pour Sesel”. Ser ek frer Seselwa tousala i emouvan e tousan.\nMon sezi sa lokazyon pou eksprim mon gratitid tou sa bann dimoun ki’n donn zot led, zot zefor, zot konpasyon ek solidarite pandan sa moman detres. Se sa bann kalite imen ki nou bezwen kontinnyelman kiltive e ranforsi. Nou lavenir i repoz lo la. Lavenir Nouvo Sesel i depann lo tou sa ki meyer dan nou leker e dan lespri e leker zanfan Seselwa. Anmenmtan, nou bezwen etabli e respekte nou priyorite. Nou pa kapab annan tou keksoz alafwa. Nou bezwen travay pou ganny sa ki esansyel dan nou lavi. E nou bezwen travay dir akoz travay dir i pey fre. I parey pou Gouvernman. Gouvernman i bezwen travay dir. I bezwen reste konekte avek lepep. I bezwen etabli son priyorite. E nou’n etabli nou priyorite, e sa se: en lekonomi solid, travay pour tou, lozman desan pour Seselwa, ledikasyon, lasante, lepanouisman lazenes, devlopman dirab, lord, lape ek sekirite, leta-de-drwa, reyonnman Sesel lo lasenn enternasyonal. Se sa bann priyorite ki nou’n etabli.\nMr Speaker, ser ek frer Seselwa. Tou proze devlopman i komans par en lekonomi solid. An 2012, fas a resesyon global, Sesel ti kontinnyen montre rezilyans. Malgre sa resesyon profon an Erop, sours prensipal nou marse touristik ek leksportasyon nou ti anrezistre en rikord dan nonm touris. Sa sete gras a nou stratezi pro-aktif, nou polisi diversifikasyon, nou marse tourizm e letablisman nouvo partenarya. Pou premye fwa nou’n resevwar plis ki 200 mil touris an 2012. Lendistri tourizm i anploy 25 poursan mendev total e i kontribye anviron 26 poursan anver nou prodwir Nasyonal Brit. An mezir ki nou kontinnyen atir plis touris, i enportan ki tou akter dan sa lendistri i re-double zefor pou amelyor servis, kree nouvo servis e reponn a gou ek legzizans nouvo marse, kree plis lanplwa e ogmant prosperite nou pei. Se selman avek travay dir ki nou pou arive fer li. Lendistri i devret vin ankor pli pro-aktif, aret viv dan lepase, dan nostalzi, e fer fas a lavenir avek realizm e optimizm.\nLeksperyans dezas natirel i’n montre nou lirzans ek lenportans annan en lasirans dedye pou fermye e osi bann peser artizanal. E ver milye sa lannen, nou pou lans nou plan lasirans pou lagrikiltir avek lapes artizanal.\nSekter agrikol i reste tre enportan. I pe rankontre serten difikilte, me nou pe fer tou sa ki posib pou relans sa sekter. Nou pe travay avek Fon Enternasyonal pour Developman Lagrikiltir (IFAD) ki pou ed nou pou enplimant nou progranm lenvestisman nasyonal pou sekter lagrikiltir.\nNou lor ble pou resevwar en latansyon partikilye sa lannen. Nou pou renegosye nou lagreman lapes avek Linyon Eropeen. Nou pozisyon i kler e nou pou defann li a tou pri. Nou oule en meyer deal pour Sesel.\nMr Speaker, perspektiv makro-ekonomik i prezant en rezilta plis ki ankourazan. An 2012 nou ti depas bann target ki nou ti’n fikse, swa lo plan fiskal avek en sirplis estimen a 6.4 poursan Prodwir Domestik Brit – swa lo plan moneter, nou rezerv deviz etranzer, osi byen ki nou reform striktirel. Nou defi prensipal i reste enflasyon. Me mon ankouraze pou note ki, gras a lentervansyon Labank Santral an Out lannen pase, nou ti reisi redwir to lenflasyon sorti 8.9 poursan an Zen 2012 pou ariv 5.8 poursan ver lafen Desanm. Nou rezerv deviz etranzer ozordi i 308 milyon dolar Ameriken, sa ki reprezant apepre 2.8 mwan lenportasyon.\nMon tre satisfe pou note ki tou resaman lazans Fitch Ratings in sirklas nou pozisyon koman sorti stab pou vin pozitiv. Sa set an rezilta parey sa lazans i afirmen. En lanvironnman gouvernans ek lenvestisman favorab, en bon zestyon det piblik e eksteryer, disiplin fiskal e en sitiasyon finansyel pli viab pou nou bann lantrepriz piblik.\nEn lot defi se to lesanz deviz etranzer. Mon tre ankouraze note ki nou roupi pe apresye par rapor avek bann deviz etranzer mazer. Avek bann devlopman pozitiv ki nou pe vwar dan nou lekonomi i konpri to lentere labank ki’n komans redwir, tou kondisyon i an plas pou permet lapresiasyon gradyel roupi ver R12 pour en dolar Ameriken. Mon konsidere ki sa i parite ki devret permet nou kontrol lenflasyon lo en kote e asir nou konpetitivite ekstern lo lot kote. Nou kapab fer li, me nou bezwen korperasyon aktif bann labank komersyal pou realiz sa lobzektif. I domaz ki zot pa pe fer ase.\nNou legzerzis reform striktirel i kontinnyen port son fri. Nou’n akonpli bokou sikse dan restriktirasyon Air Seychelles. Gras a nou desizyon pou form en partenarya stratezik avek Etihad, nou’n reisi transform Air Seychelles ozordi, e Air Seychelles ozordi i anploy 590 dimoun, e 98 poursan parmi zot i Seselwa. An 2012, Air Seychelles i’n fer en profi avan tax 1 milyon dolar Ameriken.\nMr Speaker, malgre ki nou’n reisi redwir to lenflasyon pandan sa bann dernyen mwan, rediksyon kou lavi i reste enn nou preokipasyon mazer. Fodre nou pran an konsiderasyon ki nou lekonomi i enn ki ouver. I anmenn plis dinamizm, konfyans ek krwasans natirelman. Me i osi annan serten defi. Gouvernman pou kontinnyen pran mezir kot i neseser pou protez bann group pli vilnerab kont ogmantasyon kou lavi. Dan limedya, mon’n demann Seychelles Trading Company pou revwar dan en fason konpreansif son bann pratik ek metodolozi prokirman avek bi fer desann pri bann prodwir ek komodite.\nNou pe osi anvizaz lezot mezir, e par egzanp, legzanmpsyon VAT lo serten lezot prowdir ki pa lo lalis aktyel. Dan konteks reform tax nou pou revwar nou sistenm Income Tax avek bi anmenn en sistenm pli ekitab. Ozordi Sesel nou annan en sistenm kot tou dimoun i pey en to fiks 15 poursan. Me bokou pei dan lemonn in adopte en sistenm tax progresiv kot sa ki ganny mwens saler i pey en poursantaz pli ba e byensir sa ki ganny plis i pey en poursantaz pli o tax. Mon’n alor demann Minister Finans pou antre an diskisyon avek nou bann partener ki pe travay avek nou dan nou reform ekonomik avek bi entrodwi en tel sistenm Sesel osito ki posib.\nE sa preferableman apartir Zanvye 2014.\nLentrodiksyon VAT an Zanvye sa lannen ti form parti nou plan pou annan en sistenm tax ki pli modern, efikas e konpreansif. Mon rekonnet ki Seychelles Revenue Commission ti’n devret envesti plis zefor pou prepar bann konsomater pli byen avek sa nouvo sistenm tax. Me i malere e regretab ki, avek son lentrodiksyon, serten marsan ek biznes in swazir pou kapitaliz lo la pou fer pri monte. Zot in fer sa malgre ki Gouvernman ti ofer zot tax credits lo zot stok lafen lannen, e elarzi lalis bann prodwir ki ganny egzanmpte ek VAT, dan bi minimiz logmantasyon pri.\nNou langazman an faver stabilite makro-ekonomik i devret reste o-sant nou stratezi devlopman. Nou bezwen kontinnyen fer zefor enportan pou redwir nou stok det. Dan sa konteks, mon’n demann Minister Finans pou target en sirplis fiskal pa mwens ki 5 poursan nou PDB ziska ki nou ariv en proporsyon 50 poursan det par rapor avek PDB an lannen 2018.\nSer frer Seselwa, ler nou akonpli sa, i pou liber konsiderableman lespas fiskal dan bidze Gouvernman ki pou ganny pase avek zot lepep.\nOtan ki nou bezwen asir nou stabilite ekonomik, ler nou perform pli byen nou bezwen pas benefis avek nou pep. Dan sa konteks, an rezilta sa bon performans fiskal an 2012, kot nou sirplis bidzeter ti plis ki nou ti’n progranmen, mon pou pas sa benefis avek pep Seselwa. Parey ti’n anonse dan Bidze, revizyon saler minimonm o nivo nasyonal e osi ogmantasyon saler dan servis piblik pou ogmante e pran lefe an Zilyet.\nMr Speaker, repiblik Sesel in fer progre sinnyifikatif dan gouvernans sekter piblik. Me mon rekonnet ki i reste ankor pou fer pou elimin bann defayans ki egziste. Mon pou kontinnyen promouvwar bonn gouvernans ek transparans dan zestyon resours ek byen piblik. Nou bezwen osi fer plis pou ankouraz kreasyon e devlopman biznes. Pou biznes prospere, i bezwen annan akse avek kredi – sirtou pti biznes ek bann lantrepriz mwayen. Mon pa kapab dir ki mon satisfe avek nivo lasistans finansyel ki sa kategori lantrepriz pe resevwar avek sekter finansyer. Sak lannen Gouvernman i persevere pou rod fason pou asiste biznes. Sa lannen nou pe double lakantite larzan dan fon Small Business Finance Agency (SBFA) pou ariv R40 milyon, e nou’n osi double nivo loan ki SBFA i donnen pou ariv R300mil. Me bann labank komersyal zot annan tandans reste santre lo bann loportinite pou ofer larzan vitman lo gro proze. I malere pou dir ki sa i ankor leka menm avek serten labank piblik. Mon pe alor demann Minis Finans pou revwar sa scheme loan pour bann ti biznes ek biznes mwayen ki ti entrodwi 2an pase atraver labank komersyal piblik, ki malerezman pa pe mars parey kominote biznes i ekspekte.\nNou antreprener i anvi travay, me pou zot travay dir, nou bezwen larg zot lanmen. Annou elimin birokrasi initil ki fristre zot e rann zot travay difisil. Annou fasilit zot akse avek kredi. Annou, tnou tou ansanm rod fason pou ed zot pou devlope.\nAnnou fer sa olye touy linisyativ e dekouraz inovasyon.\nSer ek frer Seselwa, petet parfwa zot fatige tann mwan koz lo lenportans travay – lo lenportans travay dir! Me lepep ti elekte mwan lo platform travay dir pour nou pei. E mon pou kontinnyen fer li. Mon pou osi kontinnyen motiv tou sitwayen pou travay dir e ensiste ki nou asim nou responsabilite. Sel garanti nou progre dan lavi se travay dir. Sel fason pou nou asir nou byennet se travay dir. Prosperite i vin atraver travay dir. Tou keksoz dan lavi i vin atraver travay dir. Tou sa ki travay dir i ganny loportinite pou devlope, pou amelyor son sitiasyon, pou prospere. Napa lot fason. Me kot fodre, lasistans i ava ganny donnen selon serten kriter ki’n etabli. Mon repete – nou bezwen depann lo nou prop zefor. Travay dir i pey fre.\nTou travay i nob. Nou annan nou talan spesifik, nou kalifikasyon ek leksperyans, nou dispozisyon pou fer en metye ou egzsers en vokasyon. Annou fer li byen. Se sa ki enportan. Nou pran lafyerte dan travay ki nou fer. Nou fer li avek gou, avek devouman, avek profesyonalizm. Nou fer li avek konesans ki nou pe partisip dan ledifikasyon Nouvo Sesel. Nou fer li avek nou zefor endividyel e kolektif. San depann lo Leta ler nou konnen ki nou ankor for e ki nou annan kouraz. Nou fer li an partazan en vizyon. En vizyon ek en krwayans ki sa ki nou fer i konte. Ki nou travay i annan en bi, en lobzektif. E sa natirelman i fer mwan rapel en zistwar ki ti pase en pe plis ki 50an Lanmerik, kot NASA. Okour son vizit laba, Prezidan Kennedy ti rankontre en zonm avek en balye dan son lanmen. “Msye, ki travay ou fer isi?” Prezidan Kennedy ti demann li. Sa zonm ti reponn, “Mon pe ede pou met en zonm lo lalin, Msye Prezidan”. Sa zonm ti annan en vizyon lenportans son travay. I ti partaz en vizyon ek lafyerte pou son pei. I pa ti zis en travayer. I ti fer parti NASA Space Team 1962.\nI pa fer diferans ki travay ou fer. Sa ki enportan se ki ou fer li byen. Se ki ou pe ganny ou lavi onetman. Atraver ou prop lasiyer, ou prop zefor. Ou pe partisip dan en lantrepriz nob e formidab – konstriksyon en meyer lavenir, ledifikasyon Nouvo Sesel.\nSe pour sa rezon ki mon ti deside mentenir tenm “Annou Travay Dir Pour Nou Sesel” pour lannen 2013. Pou kontinnyen enspir nou ver plis sikse. Motiv nou ver pli gran lakonplisman pour nou patri. Kontinnyen pran nou responsabilite. Kontinnyen fer zetwal Sesel briye dan Losean Endyen e dan lemonn. Kit lakot pou dekouver nouvo losean. Redouble nou zefor pou konbat delenkans, fleo sosyal ek kriminalite. Afront defi avek kouraz. Montre nou rezilyans. Koste dan en elan patriotik e solider. Bref, otan rezon pou nou travay dir pour nou Sesel.\nSepandan, mon rekonnet e mon deplor serten pratik negatif ki kontinnyen retard nou progre. En birokrasi lour i antrenn en mank profesyonalizm, en mank disiplin, en mank prodiktivite, en move servis. I fristre tou dimoun e i kree medyokrite. Kimannyer en dimoun ki pe rod en servis i santi li ler i al dan en letablisman e i rankontre en fonksyonner avek en figir long? An plis ki sa, menm fonksyonner i anvoy li dan en biro a lot, e sa pov sitwayen ki anvi leve e debrouye i retourn kot li san en solisyon satisfezan. Eski dan sa laz teknolozi modern i zistifyab pou en dimoun esper trwa mwan pou ganny en larepons?\nIn ler osi pou nou pran plis ownership. Pe enport kot nou travay, pe enport nou pozisyon, nou pos, nou bezwen realize ki nou fer parti Gouvernman, ki nou fer parti sa lantrepriz. Nou ek Gouvernman nou pa form de lantite separe. Byen Leta se nou byen. Ler nou gaspiy resours Leta, ler nou pe gaspiy nou letan dan biro, nou pe gaspiy nou prop resours, nou prop letan. Annou devlop sa konsyans ownership. Nou pa zis en travayer, me nou fer parti en lekip. Nou form parti Gouvernman. Nou form par sa lantrepriz prive. Travay dir i pey fre.\nDepi Lendepandans, nou’n envesti bokou dan formasyon resours imen. An rezilta nou annan bokou kad byen forme, me nou reste defisiter dan plizyer domenn. Nou bezwen annan en plan nasyonal manpower an fonksyon nou evolisyon rapid ki’n anmenn en kantite nouvo devlopman. E sa plan i ava determin nou bezwen formasyon dan domenn divers. I ava permet nou planifye pli byen nou lavenir e ouver nouvo lorizon pou lanplwa ek travay dir.\nFrer ek Ser Seselwa, Gouvernman i’n fer bokou pou met a dispozisyon bann fanmiy Seselwa en lozman desan. Me nou pa kapab satisfer tou dimoun anmenmtan. Nou resours i limite. Fodre dimoun i konpran sa. Fodre bann fanmiy ki pe esper en lakaz oubyen en bout later – e mon konnen ki serten pe esper depi plizyer lannen – i ed zot lekor. Fodre ki zot pran zot responsabilite o serye e fer zot kontribisyon tou le mwan anver zot proze lakaz. Serten pa kapab zis mazin lanmizman, al bal touleswar, e ekspekte ki zot zis ganny en lakaz. Non, fodre zot mazin lavenir, fodre zot travay dir, fodre zot fer zot kontribisyon ki ava ganny dedwir lo zot loan ler zot ganny zot lakaz.\nDorenavan, bann dimoun ki pe kontribye anver home saving scheme pou ganny priyorite pour lakaz. Bann ki deza annan zot lakaz zot bezwen respekte zot lobligasyon ek responsabilite. Pey zot loan regilyerman afen ki zot ser ek frer ki pe espere, zot osi, zot kapab benefisye ek en lakaz.\nMalgre serten kontrent ek difikilte, nou ti kontinnyen avek nou bann proze mazer. An 2012, nou ti fer alokasyon 327 younit Ile Persévérance. Menm lannen, nou ti konplet ankor 166 younit, alokasyon pou ganny fer dan sa bann semenn ki pe vini, de ki proze lenfrastriktir pou konekte sa bann younit in terminen.\nSa lannen, nou pou konplet konstriksyon ankor 274 younit lo Ile Persévérance.\nAn deor proze Ile Persévérance, nou ti osi antreprann serten proze redevlopman ki ti vwar alokasyon 16 younit. Nou pou poursviw sa zefor redevlopman sa lannen dan plizyer distrik, an plis ki alokasyon 25 younit plitar sa lannen\nEn proze mazer ki nou pou komanse sa lannen, gras a en don zenere ki nou’n resevwar avek Gouvernman Abu Dhabi, se konstriksyon 180 younit dan trwa distrik.\nSer frer ek ser Seselwa, sa move tan ki’n frap nou resaman in montre nou kimannyer nou vilnerab avek dezas natirel. Nou’n vwar konbyen lakaz oubyen propriyete in ganny andomaze. Serten – sinon bokou antre zot pa ti’n ganny asire. Ozordi sa bann fanmiy i trouv zot dan en sitiasyon difisil. Gouvernman pou ede, byensir, otan ki i kapab. Me leksperyans in montre nou nesesite pou annan lasirans pour zot lakaz. Dan sa konteks, nou pe etidye fezabilite met an plas en mekanizm pour lasirans lakaz.\nAnseki konsern alokasyon later, nou pa’n kapab fer otan ki nou ti’n voudre akoz mank resours. Malgre sa, an 2012, nou ti reisi ofer apepre 80 kare later dan diferan distrik. Nou krwar fermeman dan en partenarya avek sekter prive ki ava ed nou atenn nou bann obzektif konsernan lozman ek devlopman later. Nou krwar fermeman dan prensip empowerment nou bann zenn antreprener. Se pour sa rezon, ki – atraver “2020 Development” – nou pe ofer sekter prive pou partisip aktivman dan devlopman Ile Soleil.\nTouzour dan loptik partenarya avek sekter prive, Gouvernman i an negosiasyon avek serten partener pou konstriksyon kondominyonm Ile Persévérance pour bann zenn graduates ek zenn profesyonnel. Loportinite i an abondans. Annou sezi zot.\nMr Speaker staz devlopman ki nou’n arive ozordi i fer li ankor pli enperatif ki later isi Sesel i ganny byen zere, byen itilize. Nou bezwen elimin spekilasyon. Nou bezwen osi asire ki i reste dan leritaz ek patrimwann Seselwa. Dan sa bi, nou pou entrodwi serten mezir ki pou asir en zesyon pli rigoure later Leta, fason ki i ganny vann ek lwe, fason ki etranze i kapab posed later Sesel, san dekouraz lenvestisman.\nBokou Seselwa in benefisye avek lavant oubyen lokasyon later Leta, swa atraver land bank ou atraver kreasyon bann plot endistriyel ou komersyal. Malerezman, plizyer sa bann kare later pa’n ganny devlope, menm apre bokou lannen. Enn bann rezon prensipal pou sa se spekilasyon, fer en gro profi lo revann later ki zot in aste bon marse avek Gouvernman. Sitiasyon i ganny agrave par lakizisyon sa bann tel later avek etranze atraver bann corporate bodies ou atraver bann nominee Seselwa ki reprezant sa bann etranze.\nGouvernman pe reviz lalwa State Land and River Reserves Act pou asire ki, avek enn de pti leksepsyon miner, par egzanp dan ka lesanz later avek Leta, okenn endividi ki napa sitwayennte Seselwa pa pou annan drwa aste later Leta freehold.\nMenm prensip i aplik pour propriyete prive. Etranze pou nepli ganny drwa aste later freehold me i pou ganny drwa aste en bay lonterm 70an, non renouvlab.\nSepandan, dan bi kontinnyen atir lenvestisman avek direk etranze FDI, nou pou mentenir nou polisi konsernan devlopman ek lenvestisman dan villa dan bann resort touristik. Anba sa nouvo Lalwa, Gouvernman pou ofer en lamnesti bann etranze ki’n akerir later oubyen propriyete imobilye atraver bann nominee companies, atraver Seselwa ki’n ganny servi koman kouvertir, atraver transfer shares pou regilariz zot sitiasyon dan en peryod e apartir le moman ki Lalwa i pran lefe. Si zot pa fer li, Gouvernman pou ganny drwa reposed sa later.\nNou bi se elimin evazyon prosedir sanksyon lo later e akizisyon iregilye later par etranze.\nMr Speaker, frer ek ser Seselwa, Gouvernman pou kontinnyen envestir a tou nivo dan ledikasyon pou asire ki i annan progre soutenab, meyer rezilta, meyer performans etidyan, en ledikasyon o nivo e enn ki reponn a lekspektasyon e bezwen nou pep dan sa nouvo syek.\nNou pe viz lwen. Nou lanbisyon, parey nou’n deza dir, se ki a lavenir, nou annan omwen en graduate Iniversiter dan sak fanmiy. Nou lanbisyon se ki nou annan bann zenn profesyonnel a tou nivo ki kapab diriz e tir benefis progre teknolozik, ekonomik e sosyal. Me sa pa pou ariv tousel. Nou bezwen travay dir pou fer li arive. Se pour sa rezon ki nou bezwen kontinnyelman revwar nou sistenm ledikasyon afen ki i reponn a nou latant, e ki i konform avek serten nouvo bezwen e devlopman lasosyete.\nNou bezwen kontinnyelman revwar li pou fer sir ki nou zanfan ek nou zenn i pa zis aprann bann size akademik e teknik, me osi valer ek fonnman lasosyete. En lapresiasyon ek en respe pour valer imen. Respe pour zot menm, me osi respe pour zot prosen, pour zot granmoun, pour lotorite, pour lenstitisyon Leta. Tousala i vin atraver ledikasyon sivik. Nou’n fer progre dan sa domenn, me i annan nesesite pour nou ranforsi sa.\nNou sistenm ledikasyon i devret osi valoriz nou kiltir, en pon vivan ant trwa kontinan, nou zeografi, nou listwar, nou trilengwizm ki, malerezman, nou annan tandans neglize. I devret prepar nou zanfan ek nou zenn pou apresye diversite nou kiltir e vin bon sitwayen Sesel e bann bon sitwayen lemonn. I devret prepar zot pou asim zot responsabilite, servi byen bann resours ki ganny met a zot dispozisyon, prepar zot pou lavenir.\nNou annan plizyer mezir ki nou pe pran pou sa lannen avek bi ranforsi nivo ledikasyon e obtenir meyer performans. Sa i enkli permet etidyan S4, ki pare, pou fer legzanmen IGCSE English as a Second Language e DELF Scolaire Niveau B1, e lenplimantasyon nouvo Curriculum nasyonal.\nNou pe donn en latansyon partikilye bann etidyan ki annan bezwen spesyal. Anlinny avek sa, Minister pe re-entrodwri Special Needs Education Unit ki pou ko-ordonn tou aktivite e donn gidans, sipor ek formasyon an relasyon avek bezwen spesyal etidyan. Mon reitere ki personn, okenn nou zanfan, okenn nou zenn, pa merit ganny kit deryer.\nLannen pase, mon ti ouver ofisyelman Sant Formasyon Maritim MTC. Sesel i en pei avek en leritaz maritim tre for, me i regretab ki napa ase nou dimoun ki pe navige. Nou bezwen zenn kalifye dan navigasyon pour Coastguard, sirtou ki byento nou pe al ganny plis bato. Nou bezwen zenn maren lo bann bato lwazir sirtou ki demann pou mendev la avek diminisyon menas piratri. Mon konsider MTC koman berso lavenir Sesel lo lanmer. I berso nou fitir maren.\nLekol primer Ile Persévérance in fini akeyir son premye ekolye depi sa lannen akademik. Sa lekol in kout Gouverman R38 milyon. Nou annan plan pou konstri en lekol segonder e plitar, en dezyenm lekol primer lo sa zil.\nMe, nou kapab annan meyer fasilite, meyer lentansyon, si nivo lansennyman, si nivo formasyon ek konesans ansennyan i pa a la oter, si napa en stratezi koeran, tou nou zefor pou tonm dan delo. En ledikasyon de kalite i depann lo kalite ansennyan dan laklas. Se selman avek en kad ansennyan byen formen ki nou pou arive transform nou lekol.\nSer ek frer Seselwa, nou lasante set enn bann keksoz pli presye ki nou annan dan nou lavi. Nou annan en devwar ek en responsabilite endividyel pou pran swen ek nou lasante. Minister osi i annan en devwar pou met an plas bann progranm konpreansif lo prevansyon maladi e lo ledikasyon lasante piblik.\nSerten parmi nou i pratik en stil lavi ki danzere e destriktif pou zot prop lasante. Zot provok zot prop maladi. E ler zot tonm malad, zot ekspekte al ganny trete aletranze, lo fre travayer Seselwa. Erezman, laplipar de nou i pran byen swen avek nou lasante. Sepandan, maler i kapab arive san prevenir. Maladi i kapab deklare san ki nou ekspekte. E la, nou sistenm lasante i la pou donn swen.\nNou bezwen fer sir ki nou bann sant medikal, nou lopital, ki vitrin nou sistenm lasante. Nou’n fer bokou lenvestisman, a tou nivo, dan sa bann sant, dan lopital e dan nou sistenm lasante an zeneral. Nou’n fer progre, me i annan ankor bokou konplent.\nMenm Biro Prezidan i resevwar en kantite konplent sorti kot dimoun ki pa satisfe avek fason ki zot in ganny trete lopital. Nou bezwen pran konplent ek kritik piblik o serye. Nou bezwen servi sa bann konplent ek kritik pou rektifye defayans dan sistenm, menm si souvan, sa i kapab pran en pe letan.\nMon oule reitere ki dan nou sistenm lasante, a tou nivo, nou bezwen annan plis konpasyon, plis profesyonnalizm, plis kominikasyon, plis konprenezon. Napa plas pou lendiferans, ensibordinasyon, neglizans. Me annou pa zis kritike e montre ledrwa. Annou pran ownership nou sistenm lasante. Annou zwenn ansanm nou tou pou fer li marse.\nLekspektasyon mon konnen i o, e souvan i pa konform a la realite. Nou sistenm i pa parfe, me i fonksyonn menm avek son bann serten lenperfeksyon. Annou pa bliye ki laplipar travayer Minister Lasante pe fer en bon travay, souvan anba bokou presyon. Zot merit nou lankourazman e nou salye zot devouman.\nSwen medikal isi Sesel i gratwi, pa parey dan plizyer pei, menm dan bann pei pli devlope. Malgre nou resours i limite, nou sov lavi, nou redonn lespwar.\nMr Speaker, ser ek frer Seselwa, Lazenes Seselwa i a limaz nou pei. Vibran, dinamik, rezilyan e optimis. En lazenes ki krwar dan valer travay dir, dan bann valer ek perspektiv fondamantal ki ini nou koman en pep, i fer grander ek prosperite nou pei. En lazenes ki pran ownership progranm ek fasilite ki nou’n met anplas i ede ranforsi nou vizyon pour Nouvo Sesel.\nMwan mon krwar dan lazenes e zanmen mon’n ezite pou donn li loportinite pou prouv son kapasite, pou epanouir. Mon’n fer li tou resaman dan kad restriktirasyon Gouvernman. Mon konfyan ki sa bann zenn dirizan pou konfirm konfyans ki nou’n plas dan zot.\nLazenes nou pei i deplizanpli konekte avek sa vilaz global ki nou pe viv ladan. Sa i anmenn defi, me osi loportinite. Fodre nou rod tou fason pou nou maksimiz sa bann loportinite. I enportan ki nou ranforsi bann rezo pou konekte nou bann zenn dan larezyon, e pli lwen. Lavenir Sesel i pa pou zis baze lo loportinite ki nou kapab kree lo nou prop teritwar. I pou osi baze lo loportinite dan lekonomi rezyonal e mondyal. Dan sa konteks, mon’n demann Minister Zafer Etranzer pou elabor en konsept entegrasyon rezyonal lazenes dan kad Commission de l’Ocean Indien. Lazenes Seselwa i en mayon entegral dan nou stratezi devlopman ekonomik, e osi nou stratezi diplomasi ekonomik aktif.\nNou demann nou zenn ki zot reste bann sitwayen model. Ki zot annan respe pour bann ki pli aze ki zot, parey nou kiltir i aprann nou. Ki zot annan respe pou lotorite, pou lalwa, pou lenstitisyon Leta. Nou demande osi ki zot repann bann valer patriotik. Ki zot senm lanmour, solidarite, fraternite ek konpasyon dan zot kominote. Nou osi demann zot pou evit bann move frekantasyon, ki zot pa tonm dan delenkans, dan latrap labi sibstans ek fleo sosyal. Me plis ki sa, nou demann zot pou met Sesel avan tou. Ki zot vin bann vre zanfan Nouvo Sesel.\nMr Speaker, en prensip fondamantal nou stratezi devlopman e odela, nou polisi Zafer Etranzer se devlopman dirab. Se nou militantizm san konpleks an faver proteksyon lanvironnman ki’n fer nou, en pti Leta zil, en lider mondyal dan sa domenn.\nLer nou koze, lemonn i ekout nou. Akoz nou pratik sa ki nou dir. Akoz, nou Sesel, nou konsyan lenpakt ki sanzman klima i annan lo nou. Akoz nou lit pou zesyon dirab nou lekonomi ble, e kont lenzistis lafason ki reveni leksplwatasyon nou lekonomi ble i ganny partaze.\nNou lekonomi ble se lentegralite nou eko-sistenm oseanik, avek tou bann resours ki i posede e ki kapab anmenn benefis ekitab e soutenab pou nou tou. Se bann rezerv maren proteze, pratik lapes soutenab, zesyon nou losean pou adres lenpakt sanzman klimatik. Lekonomi ble i eleman prensipal ki soutenir nou koman en pep. Mon krwar ki i telman enportan ki nou pe miltiplir nou zefor pou sansibiliz lezot pei pou partaz nou vizyon, pou zwenn avek nou pou pran aksyon konserte. Nou annan plan pou konvok en konferans rezyonal lo sa size.\nEn lot laspe devlopman dirab ki annan en lenportans kapital pour nou, se lenerzi renouvlab. Mon vizyon ki mon’n deza partaze avek lepep se ogmant nou lendepandans enerzetik e redwir lenpakt pri karbiran lo nou lekonomi, e redwir son lenpakt lo nou lanvironnman.\nDan detrwa mwan nou pou al komisyonn nou 8 tirbin. Set en pa an avan, set en nouvo komansman. En lot pa pozitiv se nou Lalwa lo lenerzi ki annan pour bi atir lenvestisman dan sa sekter, partikilyerman dan lenerzi soler.\nProsen letap mazer dan diversifikasyon nou sours enerzetik e dan konsolidasyon nou langazman anver lenerzi renouvlab e devlopman dirab se lenerzi soler. I an abondans isi, e nou bezwen servi li plis. Nou bezwen osi pran bann mezir neseser pou transform dese an lenerzi. Nou lobzektif a lon term se zener plis ki 25 poursan elektrisite apartir lenerzi soler, biomas ek dese. Sa lakor ki nou’n fek sinnyen avek Clinton Climate Initiative, i ava kontribye sinifikativman anver sa lobzektif.\nLet imen ek son lanvironnman natirel i endivizib e enseparab. Enn i konplemant lot. Tan ki nou gard nou pep o sant nou stratezi devlopman, tan ki nou zer nou lanvironnman byen e prezerv li pou zenerazyon fitir, nou kapab afront tou defi avek serenite.\nSer ek frer Seselwa, lord, lape ek sekirite i fonnman tou sosyete modern. En pei pa kapab progrese si lord, lape ek sekirite pa rennyen. En sitwayen ki pa santi li an pe, an sekirite, i viv dan en kondisyon permanan lenkyetid. I pa kapab zouir son lavi. I pa kapab prodiktif.\nMon’n touzour akord pli gran lenportans sa 3 eleman kle. Mon’n ekout pep Seselwa, zot krentif, zot apreansyon. E mon’n pran mezir apropriye pou adres problenm ensekirite. Nou’n met plis resours a disposizyon servis lord ek lape. Nou’n donn zot plis formasyon. Nou’n amelyor zot kondisyon servis. Nou’n double nou vizilans. Prezans Lapolis i bokou pli vizib ozordi. I annan en gran amelyorasyon dan zot performans e dan rezilta zot travay. Zidisyer, osi in ekout lapel piblik pour pas santans pli sever.\nOzordi, nou vwar rezilta nou zefor. Nou pa kapab dir ki tou keksoz i parfe. Me mon kapab afirmen ki nou’n anrezistre en diminisyon konsiderab dan kriminalite ek delenkans. Statistik i montre en rediksyon global 15 poursan dan kriminalite an 2012, par rapor a en tandans ogmantasyon 40 poursan ant 2006 e 2011.\nNDEA osi in akonpli son misyon avek bokou sikse. Lannen pase in sezi drog pour en lavaler plis ki R100 milyon, e met deryer baro plizyer trafiker ki pe pouri nou sosyete. Nou stratezi pe marse, nou kominote i santi zot pli an sekirite. Me nou pa kapab aret la. Nou pou kontinnyen entansifye nou lalit kont kriminalite ek delenkans dan tou son form.\nAnmenmtan, nou pou ofer posibilite reabilitasyon bann zenn ki’n tonm dan move semen ek bann prizonnyen ki pa poz en risk mazer pour sosyete. Sistenm prizon ouver Coëtivy pe fonksyonn byen. Bann deteni laba pe ganny loportinite pou aprann en metye ki ava servi zot ler zot retourn dan lasosyete. Travay pou byento komanse lo en lot fasilite detansyon Coëtivy pou bann zenn ki demann dezentoksifikasyon ek reabilitasyon. Travay pou osi komanse lo en sant enkarserasyon Praslin pou bann miner ki’n ganny kondannen pour bann aktivite kriminel. Sa sant pou annan fasilite ek resours ki ava ed sa bann miner pou repran an men zot lavi.\nMe, mepou bann trafiker drog, bann kriminel andirsi ek bann ki moleste zanfan e abiz zot linosans, nou pa pou annan okenn konpasyon, okenn pitye.\nZot ava pirz zot santans Marie-Louise. Alafen Mars sa lannen, pou annan 124 kriminel ek trafiker drog lo sa zil. Laba zot ava aprann valer travay dir dan en lanvironnman kot zot pa pou nwir nou kominote e anpwazonn nou zanfan ek nou zenn.\nNou pa pou zanmen bes nou vizilans. Mon ti dir lannen pase ki nou bezwen repran nou kominote dan lanmen bandi ek delenkan. E nou pe fer li.\nGras a nou vizilans, gras a nou lalit asarne, gras a zefor konserte kominote enternasyonal, nou’n reisi met piratri lo nou lanmer anba kontrol. Menas pa’n disparet antyerman. I poz mwens risk me nou bezwen reste vizilan.\nEn pli gran menas ki pe pez lo nou aktyelman se trafik drog. Parey piratri, trafik drog i depas tou frontyer. I afekte tou pei larezyon. Tou nou zefor pou siprim trafik drog lo nou teritwar pou tonm dan delo si aksyon determinen pa ganny pran kont banditizm organize, kont trafiker ki pe kontinnyen fer zot biznes sal dan bann pei vwazen. Nou bezwen en zefor konserte, nou bezwen kordonn nou aksyon pou konbat sa fleo ki menas sekirite, souvrennte, byennet ek prosperite tou pei larezyon. I en danze grav ki menas lasante ek lavenir nou zenn. Nou pou kontinnyen konbat li avek determinasyon, an mobilizan tou resours neseser e avek led e lekspertiz nou bann partener etranze.\nMr Speaker, ser ek frer Seselwa, sa lannen nou pe komemor 20an legzistans Trwazyenm Repiblik. Sa i en letap memorab dan nou listwar. Trwazyenm Repiblik i apiy lo serten senbol ek lenstitisyon fondamantal ki disteng nou koman en pep.\nEnn parmi sa se Konstitisyon Trwazyenm Repiblik Sesel. I kontenir en sapit ki enspir nou e ki pou kontinnyen enspir bann zenerasyon fitir. Sa se Sart Seselwa lo Drwa Imen ek Liberte Fondamantal. I garanti drwa ek liberte fondamantal tou sitwayen Seselwa. Sa sart i en pilye nou sosyete, i en pilye nou Leta modern. I fonnman 3 brans Leta, Legzekitif, Lezislatif ek Zidisyer. I alabaz leta-de-drwa.\nOzordi, a lob selebrasyon sa gran levennman istorik, nou proklanm nou latasman profon avek ferver e san ekivok sa Sart Seselwa. Nou rekonnet e respekte drwa e liberte ki i donn nou, me anmenmtan, nou rekonnet e aksepte nou lobligasyon anver nou prosen, anver lasosyete. Se Sart ki pou kontinnyen gid nou dan levolisyon nou lenstitisyon etatik, dan ranforsman nou demokrasi, dan bonn gouvernans e lo semen progre ek prosperite. Sa Sart i reste a labaz Nouvo Sesel, en sosyete demokratik, lib, toleran, solider. En pei ini, en pep fyer e travayer. En pei ouver lo li menm e ouver lo lemonn.\nMr Speaker, nou polisi zafer etranzer pou toultan o servis lentere nasyonal, tout an tenan kont, bann gran mouvans lo lasenn enternasyonal. Diplomasi Seselwa i imazinatif, pragmatik e anbisye. I o sant nou aktivite lo plan bilateral e miltilateral pou ranforsi e diversifye nou lyen lamitye ek partenarya, e rod bann solisyon adapte a nou spesifisite ensiler.\nLer nou ti pran prezidans Commission de l’Océan Indien, nou ti met laksan lo dimansyon ekonomik, sekirite e stabilite nou rezyon. Nou’n donn lenpilsyon pou plizyer proze, notaman tourizm, konektivite maritim aeryen, lalit kont piratri i en solisyon pour Madagascar sorti dan kriz.\nAn 2013 nou pou pourswiv sa prosesis e menm ranforsi li, avek en langazman pli for lo devlopman ek valorizasyon bann atou konsiderab larezyon Losean Endyen. Se sa sans mon linisyativ ek mon vizit bann pei sa rezyon. Se sa sans kandidatir Sesel pour en syez non-permanan Konsey Sekirite Nasyon Ini an 2017.\nNou oule definir en nouvo lavenir pour nou rezyon, baze an gran parti lo lekonomi ble. Pou nou fer li, fodre nou oze met nou lekor devan. Fodre zanmen nou ezite pou nou defann nou lentere lo lasenn rezyonnal e lasenn global. Akoz nou pti, nou pli ganny afekte par levennman ki kapab antyerman an deor nou kontrol.\nNou travay pour sa syez lo Konsey Sekirite i baze lo sa prensip, ki nou pa kapab esper lefe negativ globalizasyon frap nou. Nou pa kapab esper problenm ariv kot nou laport. Okontrer, nou annan sa determinasyon pou nou defann nou lentere lo pli o nivo.\nMr Speaker, nou en zenn nasyon ki nou idantite, son koezyon koman en pep ini dan son diversite miltietnik in ganny forze dan en pe plis ki 240an listwar. Nou annan en patrimwann ki inik, en leritaz ki nou devret promouvwar e proteze a tou pri.\nI annan en persepsyon ki nou pe donn sitwayennte bonnavini. Efektivman, sa i zis en persepsyon, sirman an rezilta nonm laplikasyon ki nou kapab lir dan Nasyon. Annefe, nou annan regleman tre strik ki gouvern sitwayennte. E nou pe met an plas bann regleman ankor pli strikt e pli rigoure. Maryaz avek en Seselwa pa pou sifi. Peryod rezidans Sesel pa pou sifi. Pou en etranze ganny sitwayennte, i bezwen merit Sesel. I pou bezwen konn, konpran e apresye Sesel, son Konstitisyon, son pep, son listwar, son kiltir, son laspirasyon e son leritaz. I pou bezwen lwayal e senser anver Sesel.\nNouvo lalwa ek polisi i ava presiz bann kriter, i konpri son kontribisyon anver devlopman son patri adoptif. Me, i pou osi presiz kondisyon revokasyon sitwayennte kot lentere nasyonal i ganny menase.\nAnmenmtan, i pou fer provizyon pou en sistenm rezidans permanan. Sa i ava donn en kategori etranze ki normalman napa drwa sitwayennte me ki fer en kontribisyon konsiderab anver devlopman nou pei, ki’n envesti Sesel, ki anvi reste Sesel selon bann kriter byen defini e ki annan zot prop mwayen finansye, ganny rezidans permanan.\nZot pa pou zouir menm drwa koman Seselwa, par egzanp, ganny sekirite sosyal ek pansyon, vote, me zot ava annan drwa reste isi, travay, ouswa fer lenvestisman e biznes isi dan bann kategori ki pa inikman rezerve pou Seselwa.\nAnnou pa bliye ki, a diferan moman dan nou listwar, nou tou, nou granpye ti etranze dan sa pei. Etranze in kontribye bokou anver devlopman nou pei dan bann domenn byen vast e varye. Zot pe kontinnyen fer li ozordi. Kot nou’n arive, nou pa kapab mars nou tousel. Annou tret zot avek lamitye ek fraternite. Me, anmenmtan zot bezwen, zot osi, respekte Seselwa.\nMr Speaker, ser ek frer Seselwa, sa tour-dorizon in permet mwan, dan en fason fran e onnet, partaz avek zot leta nou Nasyon. Nou konsyan limansite travay ki nou’n komanse ansanm. Nou osi konsyan ki i annan ankor en travay konsiderab devan nou. Me nou pa per defi. Nou pe aspir ver nouvo lorizon. Nou Nouvo Sesel i egziz bokou zefor. I egziz travay dir de lapar tou son zanfan. I egziz en nouvo fason fer keksoz. Nou pa kapab kontinnyen viv dan nostalzi lepase.\nNouvo lord mondyal pe dikte diferaman. Nou pa kapab kontinnyen rod rezon akoz nou pa kapab realiz nou bann rev anbisye ki byen pou Sesel. Annou bouze, latet byen o, dan loptimizm, konfyan dan nou kapasite, konfyan dan lavenir.\nNou kapab realiz nou vizyon pou Nouvo Sesel a kondisyon ki nou reste ini koman en pep. Nou lapartenans politik i pa enportan, ni nou diverzans lopinyon. Sa ki enportan se lavenir nou pei, lavenir Nouvo Sesel. Mon envit tou Seselwa pou zwenn avek mwan dan sa gran lantrepriz. Annou travay ansanm e met nou diferans dekote. Se nou linite ek solidarite koman en pep ki pou asir nou reisit.\nDokter Martin Luther King ti ilistre sa byen ler i ti fer rapel ki nou bezwen travay ansanm koman frer ek ser ouswa nou tonbe koman bann inyoran. Annou swazir pou travay ansanm e debout for dan nou diversite. Annou fer en promes avek nou zanfan ki zot pou erit en meyer Sesel, gras a nou linite e a nou solidarite e nou travay dir.\nKi Bondye i kontinnyen repann son benediksyon lo nasyon Seselwa. Mersi.\nBon nou’n ariv alafen diskour prononse par Prezidan Larepiblik e mon ava o non Lasanble Nasyonal remersye li, e nou pou adjourn ziska Vandredi prosen.


Pour bann zanfan—En leson lo labonte\nSa ki zanfan i bezwen avek zot paran\nAkoz Zezi ti en Gran Ansennyan?\nEn Let sorti kot Bondye ki kontan nou\nSa Enn ki’n fer tou keksoz\nBondye i annan en Non\n“Sa mon Garson”\nSa Gran Ansennyan ti servi lezot\nLobeisans i protez ou\nBann ki pli o ki nou\nPa les nou ganny tante\nZezi i pli for ki bann demon\nBann lanz Bondye i ed nou\nZezi i montre nou ki mannyer pour priye\nBann premye disip Zezi\nAkoz nou devret pardonnen?\nEn leson lo labonte\nSa ki vreman enportan\nSa ki fer nou zwaye\nEski ou mazinen pour dir mersi?\nEski i byen pour lager?\nEski ou toultan anvi premye?\nEski nou devret vant nou lekor?\nAkoz nou pa devret koz manti?\nAkoz dimoun i malad?\nPa zanmen vin en voler!\nEski bann dimoun ki fer sa ki mal i kapab sanze?\nAkoz i difisil fer sa ki byen?\nLekel ou Bondye?\nKonman ou pou konnen lekel ou devret obei?\nEski Bondye i dakor avek tou kalite parti?\nKwa ki kapab anpes lafreyer domin nou?\nKote nou trouv rekonfor?\nKi mannyer Zezi ti ganny proteze?\nZezi i kapab protez nou\nKi i arive avek nou ler nou mor?\nEn dimoun ki’n mor i kapab revin vivan!\nLekel ki pou resisite? Kot zot pou reste?\nMazin Zeova ek son garson\nAkoz nou devret kontan Zezi?\nBondye i mazin son garson\nKi mannyer nou kapab fer Bondye kontan?\nBann zanfan ki fer Bondye kontan\nAkoz nou bezwen travay?\nLekel nou bann frer ek ser?\nFer zanmi avek bann ki kontan Bondye\nKisisa Rwayonm Bondye? Ki mannyer nou montre ki nou anvi i vini?\nDelo ti detrir en lemonn. Eski sa pou ariv ankor?\nKi mannyer nou konnen Armagedon i pros?\nNouvo lemonn Bondye pe esper ou!\nLIR AN Acholi Afrikaans Albanian American Sign Language Amharic Arabic Azerbaijani Azerbaijani (Cyrillic) Bashkir Brazilian Sign Language Bulgarian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Fijian Finnish French Ga Georgian German Greek Greenlandic Guarani Haitian Creole Hausa Hiligaynon Hindi Hungarian Indonesian Italian Japanese Kinyarwanda Korean Kreol Seselwa Krio Kwanyama Latvian Lhukonzo Lithuanian Luganda Macedonian Malagasy Maya Mexican Sign Language Norwegian Ossetian Pangasinan Papiamento (Curaçao) Peruvian Sign Language Polish Portuguese Quechua (Ayacucho) Quechua (Bolivia) Quechua (Cuzco) Romanian Russian Russian Sign Language Setswana Shona Sinhala Slovak Slovenian Spanish Swahili Swedish Tagalog Tajiki Tatar Tongan Tsonga Turkmen Tzotzil Ukrainian Urdu Uzbek Vietnamese Xhosa Yoruba Zulu\nEkout sa Gran Ansennyan\nESKI i byen pour mazin an mal lo en dimoun avan nou vreman konn li?— Non. Akoz sa pou vedir ki nou pa kontan sa dimoun zis akoz i pa parey nou oubyen akoz i pa koz menm langaz avek nou.\nOu krwar i byen fer sa?— Non. I pa byen e i pa zantiy pour fer koumsa. Nou pa devret tret en dimoun dan en move fason zis akoz i pa parey nou.\nReflesir. Eski ou konn okenn dimoun ki son kouler lapo pa parey pour ou oubyen i pa koz menm langaz avek ou?— Petet ou konn serten dimoun ki diferan akoz zot in ganny en aksidan oubyen akoz zot annan en maladi. Eski ou zantiy e bon anver bann ki diferan avek ou?—\nKi mannyer nou devret tret bann ki pa parey nou?\nSi nou ekout sa Gran Ansennyan, Zezi Kri, nou pou bon anver tou dimoun. Pei kot en dimoun i sorti oubyen kouler son lapo pa devret vin en problenm pour nou. I pa devret anpes nou zantiy avek sa dimoun. Kantmenm pa tou dimoun ki krwar sa, i en leson ki Zezi ti ansennyen. Annou koz lo la.\nEn Zwif ki pa ti tro kontan bann dimoun sorti dan lezot pei, ti vin kot Zezi e demann li, ‘Ki fodre mon fer pour viv pour touzour?’ Zezi ti konnen sa zonm ti pe sey fer li dir nou devret bon zis avek bann dimoun menm ras oubyen menm nasyonalite avek nou. Alors olye reponn sa kestyon li menm, Zezi ti demann sa zonm: ‘Ki Lalwa Bondye i dir nou devret fer?’\nSa zonm ti reponn: ‘Fodre ou kontan Zeova ou Bondye avek tou ou leker, e kontan ou prosen parey ou menm.’ Zezi ti dir: ‘Ou’n byen reponn. Kontinyen fer tousala e ou a viv pour touzour.’\nMe sa zonm li i pa ti anvi zantiy oubyen bon avek bann dimoun ki diferan avek li. Alors i ti sey rod en leskiz. I ti demann Zezi: “Lekel mon prosen?” Petet i ti anvi Zezi dir: “Ou prosen i ou bann zanmi” oubyen “Zot bann dimoun ki parey ou.” Pour reponn sa kestyon, Zezi ti rakont en zistwar lo en Zwif ek en Samariten. Ekout byen.\nEn zonm ti pe desann lo semen sorti lavil Zerizalenm pour al Zeriko. Sa zonm ti en Zwif. Bann voler ti atak li lo semen. Zot ti bat li e pran son larzan ek son lenz. Zot ti kit li demi mor obor semen.\nEn pti pe letan plitar, en pret ti desann lo sa menm semen. I ti vwar sa zonm avek tou son blesir lo li. Si ou ti dan son plas, ki ou ti pou’n fer?— Be sa pret li, i ti sanz kote semen e kontinyen desann. I pa ti ni arete. I pa ti fer nanryen pour ed sa zonm.\nApre en lot zonm byen relizye ti desann lo sa semen li osi. I ti en Levit ki ti servi dan tanp Zerizalenm. Eski i ti arete pour ed li?— Non. I ti fer parey sa pret.\nFinalman, en Samariten ti vini. Ou vwar li pe vini laba dan kontour?— I ti vwar sa Zwif la ater avek tou sa blesir lo li. Me bann Samariten ek bann Zwif, zot pa ti kontan kanmarad ditou zot. (Zan 4:9) Alors, eski sa Samariten ti les sa zonm la ater li osi? Eski i ti dir: ‘Akfer ed en Zwif? Si mwan ki ti la ater, i pa ti pou ed mwan li.’\nAkoz nou kapab dir ki sa Samariten ti en bon prosen?\nSa Samariten ti get sa zonm la ater obor semen, e i ti pran lapenn pour li. I pa ti kapab les li mor la ater. Alors i ti desann lo son bourik, apros kot sa zonm, e konmans okip son blesir. I ti vid delwil ek diven lo la pour ede geri son blesir. Apre i ti met en bann lo la.\nSa Samariten ti lev sa zonm blese dousman e met li lo son bourik. Apre zot ti desann dousman dousman lo semen ziska zot ti ariv kot en pti lotel. La sa Samariten ti lwe en landrwa pour sa zonm reste, e i ti pran byen swen avek li.\nAprezan Zezi ti demann sa zonm ki i ti pe koz avek: ‘Dapre ou, lekel parmi sa trwa zonm ki’n azir konman en bon prosen?’ Ki ou dir ou? Eski i sa pret, sa Levit, oubyen sa Samariten?—\nSa zonm ti reponn: ‘Sa zonm ki’n arete e pran swen avek sa zonm blese.’ Zezi ti dir: ‘Ou’n byen reponn. Ale, e fer parey ou osi.’—Lik 10:25-37.\nPa sa i en zoli zistwar? I fer nou byen konpran lekel ki nou prosen. Zot pa zis nou bon zanmi. Zot pa zis dimoun ki menm kouler avek nou oubyen ki koz menm langaz avek nou. Zezi ti ansenny nou pour bon avek tou dimoun, san gete kote zot sorti, ki zot parey, oubyen ki langaz zot koze.\nKoumsa ki Zeova i ete. I kontan nou tou parey. Zezi ti dir: ‘Ou Papa dan lesyel i fer son soley lev lo bann move dimoun e osi lo bann bon dimoun. I fer son lapli tonm lo bann bon dimoun e osi lo move dimoun.’ Nou osi nou bezwen bon anver tou dimoun zis parey Bondye.—Matye 5:44-48.\nKi mannyer ou kapab vin en bon prosen anver lezot?\nAlors, si ou vwar en dimoun ki’n ganny blese, ki ou pou fer?— Be si sa dimoun i sorti dan en lot pei oubyen i pa menm kouler avek ou? Kantmenm sa, i ou prosen e ou devret ed li. Si ou tro pti pour ed li, demann led en dimoun pli gran ki ou. Oubyen ou kapab demann led en gard oubyen en mis lekol. Si ou fer sa, ou pou parey sa zonm Samariten.\nSa Gran Ansennyan i anvi nou bon avek lezot. I anvi nou ed lezot, san gete ki zot ete. Sanmenm sa i ti rakont sa zistwar lo sa bon Samariten.\nKonsernan vin bon avek dimoun san get zot ras oubyen nasyonalite, lir Proverb 19:22; Akt 10:34, 35; ek 17:26.\nEn bon Samariten


Biografi: Reisi dan servis Bondye | Corwin Robison\nLIR AN Afrikaans Aukan Baoule Bassa (Cameroon) Bislama Boulou Cakchiquel (Western) Cambodian Chitonga Chokwe Chol Cibemba Cinyanja Dangme Drehu Efik English Ewe Fon French Ga Garifuna Greenlandic Haitian Creole Hausa Iban Igbo Isoko Italian Kabiye Karen (S'gaw) Kazakh Kikaonde Kikongo Kimbundu Kisi Kisonge Kongo Kreol Seselwa Krio Kwangali Kwanyama Lamba Laotian Lingala Lunda Luvale Maltese Mam Mambwe-Lungu Mauritian Creole Mazatec (Huautla) Mbunda Mende Mizo Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndonga Ngabere Ngangela Nyaneka Nzema Otetela Pidgin (Cameroon) Portuguese Quechua (Ancash) Quechua (Ayacucho) Quechua (Cuzco) Quichua (Imbabura) Saramaccan Sepedi Sesotho (Lesotho) Setswana Silozi Spanish Swahili (Congo) Swati Tahitian Tiv Tlapanec Tojolabal Totonac Tshiluba Tsonga Twi Tzeltal Umbundu Urhobo Uruund Venda Wallisian Wayuunaiki Welsh Xhosa Yoruba Zulu\nZeova in fer mwan reisi dan son servis\nRakonte par Corwin Robison\nMon ti dir avek sa zofisye ki mon’n deza al dan prizon akoz mon pa ti anvi lager. Mon ti demann li, “Eski ou pou fer mwan pas atraver sa ankor?” Sa ti dezyenm fwa ki mon ti ganny demande pour antre dan Larme Leta-z-ini.\nMON ti ne Crooksville, Ohio, Leta-z-ini, an 1926. Mon Papa ek mon Manman pa ti bann dimoun relizye, me zot ti fer nou tou le wit zot zanfan al lanmes. Mon ti al Legliz Metodis. Letan mon ti annan 14 an, pret ti donn mwan en pri akoz pandan enn an mon ti’n al legliz tou le Dimans.\nMargaret Walker (dezyenm ser lo kote gos) ti ed mwan aprann laverite\nPandan sa letan, en vwazen ki ti apel Margaret Walker, ki ti en Temwen Zeova, ti konmans vizit mon manman e koz lo Labib avek li. En zour mon ti deside vin ekout zot. Manman ti krwar ki mon ti pou enteronp son letid, alor i ti fer mwan al deor. Me mon ti kontinyen esey ekout sa ki zot ti pe dir. Apre detrwa vizit, Margaret ti demann mwan, “Eski ou konn non Bondye?” Mon ti dir li, “Be sa tou dimoun i konnen, i apel Bondye.” I ti dir mwan, “Pran ou Labib e get dan Psonm 83:18.” Mon ti gete e la mon ti trouve ki non Bondye i Zeova. Mon ti tay kot mon bann zanmi e dir zot, “Letan zot ariv kot zot tanto, get dan Psonm 83:18 dan Labib e zot a vwar non Bondye.” Ou kapab dir ki deswit mon ti konmans prese.\nMon ti etidye Labib e batize an 1941. En pti pe letan apre mon ti ganny demande pour kondwir en letid liv kongregasyon. Mon ti ankouraz mon manman ek mon bann frer ek ser pour vini e zot tou zot ti konmans asiste letid liv ki mon ti pe kondwir. Me Papa li, i pa ti enterese.\nLOPOZISYON KOT LAKOUR\nMon ti ganny plis responsabilite dan kongregasyon e mon ti fer en koleksyon plizyer liv ki ti’n ganny pibliye par Temwen Zeova. En zour, Papa ti montre ledwa lo mon bann liv e dir: “Ou vwar tou sa bann zafer? Mon anvi ou tir tou dan mon lakaz e ou osi ou kapab ale si ou anvi.” Mon ti kit lakour e al reste Zanesville, Ohio, ki pa ti tro lwen, me mon ti ale vini dan lakour pour ankouraz mon fanmir.\nPapa ti esey anpes Manman asiste bann renyon. Parfwa ler Manman ti pe ale, i ti tay deryer Manman e redi li anndan dan lakaz. Me Manman ti zis pas par lot laport e al son renyon. Mon ti dir Manman: “Pa trakase. I pou fatige tay deryer ou li.” Avek letan, Papa ti les Manman trankil e i ti kapab al tou son bann renyon.\nLer Lekol Minister Teokratik ti konmanse an 1943, mon ti konmans fer prezantasyon dan mon kongregasyon. Bann konsey ki mon ti gannyen apre mon bann partisipasyon dan lekol, ti ed mwan pour vin en pli bon orater.\nPA PRAN KOTE DAN LAGER\nAn 1944, pandan Dezyenm Lager Mondyal, mon ti ganny demande pour antre dan larme. Mon ti al Fort Hayes, Columbus, Ohio, fer en tes medikal e ranpli bann form. Mon ti osi dir avek bann zofisye ki mon pa pou vin en solda. Zot ti les mwan retourn dan lakour. Me detrwa zour pli tar, en zofisye ti vin kot mwan e dir mwan, “Corwin Robison, mon annan en warant pour aret ou.”\nDe semenn pli tar an kour, ziz ti dir: “Si i ti depan lo mwan, mon ti pou kondann ou lavi prizon. Eski ou annan keksoz pour dir?” Mon ti reponn: “Onorab, mon ti devret ganny gete konman en pret. Mon pipit i devan laport tou dimoun e mon’n pres bon nouvel lo Rwayonm avek bokou dimoun.” Sa ziz ti dir avek ziri: “Zot pa la pour deside si sa zenn onm i en pret ouswa non. Zot la pour deside si i ti antre dan larme ouswa non.” Dan mwens ki en demi erdtan ziri ti vwar mwan koupab. Sa ziz ti kondann mwan senk an prizon Ashland, Kentucky.\nZEOVA TI PROTEZ MWAN DAN PRIZON\nMon ti pas mon premye de semenn dan en prizon Columbus, Ohio e mon premye zour laba mon ti reste dan mon kaso. Mon ti priy Zeova: “Mon pa kapab reste dan en kaso pour senk an. Mon pa konnen ki mon pour fer.”\nSon landmen bann gard ti tir mwan dan kaso. Mon ti al kot en gran prizonnyen byen miskle e nou ti debout o bor kanmarad e get deor par lafnet. I ti dir mwan, “Ptipti, ki ou’n fer pour ou la?” Mon ti dir, “Mon en Temwen Zeova.” I ti dir, “Vre? Be akoz ou la?” Mon ti dir, “Temwen Zeova pa partisip dan lager pour touy dimoun.” I ti dir, “Zot in met ou dan prizon akoz ou pa oule touy dimoun. Zot met lezot dimoun dan prizon akoz zot touy dimoun. Eski sa i fer sans?” Mon ti dir, “Non, i pa fer sans.”\nApre i ti dir, “Pour 15 an mon ti dan en lot prizon kot mon’n lir serten zot bann piblikasyon.” Ler mon ti tann sa, mon ti priye, “Zeova, ed mwan fer sa zonm pran mon kote.” A sa moman, sa prizonnyen ki ti apel Paul, ti dir: “Si enn parmi sa bann prizonnyen i tous ou, zis kriye. Zot pou konnen ki mwan.” Alor letan ki mon ti laba, mon pa ti ganny okenn problenm avek sa 50 prizonnyen ki ti dan sa seksyon.\nMon ti parmi bann Temwen dan prizon Ashland, Kentucky ki ti ganny anprizonnen pour pa pran kote dan lager\nLer bann zofisye ti transfer mwan prizon Ashland, mon ti zwenn serten frer matir ki ti deza laba. Zot ti ed mwan avek lezot pour reste pros avek Zeova. Zot ti donn nou en progranm lektir Labib lasemenn e nou ti prepar bann kestyon ek larepons pour bann renyon ki nou ti apel Bible Bees. Nou ti dan en gran kaso ki ti annan bann lili toultour avek miray. I ti annan en frer ki ti organiz nou teritwar. I ti dir mwan: “Robison, ou ou responsab lili en tel ek en tel. Nenport ki dimoun ki vin lo sa plas i ou responsabilite. Fer sir ou pres avek li avan i ale.” Sa i fason ki nou travay predikasyon ti ganny byen organize.\nSA KI MON TI DEKOUVER AN DEOR PRIZON\nAn 1945 Dezyenm Lager Mondyal ti fini, me mon ti reste dan prizon pour en pe letan apre sa. Mon ti enkyet pour mon fanmir parski Papa ti’n dir mwan, “Si mon kapab met en lord avek ou, lezot pa pou en problenm pour mwan.” Apre ki mon ti’n ganny large, mon ti ganny en zoli sirpriz. Set manm mon fanmir ti pe asiste renyon e enn parmi mon bann ser ti’n batize, malgre lopozisyon Papa.\nPe al predikasyon avek Demetrius Papageorge, en frer swazir ki ti konmans servi Zeova an 1913\nLer Lager Kore ti deklare an 1950, mon ti ganny lord pour antre dan larme pour en dezyenm fwa. Mon ti ganny demande pour raport Fort Hayes ankor. Apre ki mon bann abilite ti’n ganny teste, en zofisye ti dir mwan, “Ou parmi sa bann ki’n ganny pli bon rezilta dan ou group.” Mon ti dir, “Sa i byen, me mon pa pe al dan larme.” Mon ti sit 2 Timote 2:3 e dir, “Mon deza en Solda Kris.” Apre en gran silans i ti dir, “Ou kapab ale.”\nPa lontan apre, mon ti asiste renyon pour bann ki enterese antre Betel dan en lasanble Cincinnati, Ohio. Frer Milton Henschel ti dir nou ki i annan en bezwen dan Betel pour bann frer ki anvi travay dir pour Rwayonm. Mon ti fer laplikasyon pour servis Betel e mon ti ganny aksepte. An Out 1954, mon ti konmans servi dan Betel Brooklyn e ziska ozordi mon ankor la.\nMon’n toultan annan en ta travay dan Betel. Pour plizyer lannen, mon ti travay lo bann boiler dan lenprimri e dan bann batiman kot i annan bann lofis. Mon ti travay lo bann masin e repar bann lok. Mon ti osi travay kot bann Lasal Lasanble dan Lavil New York.\nPe travay lo bann boiler dan bann batiman kot i annan bann lofis Betel Brooklyn\nMon kontan bann progranm Betel, parey Ladorasyon Bomaten ek letid Latour Veyer ki nou fer an fanmir e osi predikasyon avek kongregasyon. Ler ou mazin lo la, sa i bann keksoz ki tou fanmir Temwen Zeova i devret pe fer regilyerman. Ler bann paran ek zanfan i diskit teks pour lazournen ansanm, fer Ladorasyon Fanmir regilyerman, partisip dan bann renyon kongregasyon e devoue pour pres sa bon nouvel, i tre probab ki tou manm fanmir pou reste pros avek Zeova.\nMon’n fer bokou zanmi dan Betel e dan kongregasyon. Serten ti bann Kretyen swazir ki’n fini al dan lesyel e lezot non. Me tou serviter Zeova zot enparfe, enkli bann Betelit. Si mon ganny en problenm avek en frer e nou dispit, mon toultan esey fer lape. Mon mazin Matye 5:23, 24 e ki mannyer nou devret regle nou bann dezakor. I pa fasil pour dir “Eskize,” me laplipar dezakor i ganny rezourd dan sa fason.\nBANN BON REZILTA DAN MON SERVIS\nOzordi mon annan difikilte pour pres portanport akoz laz ki mon’n arive, me mon pa’n bes lebra. Mon’n aprann en ptigin langaz Sinwan Mandarin e mon kontan koz avek bann Sinwan lo semen. Parfwa dan bomaten mon plas 30 ouswa 40 magazin avek bann ki enterese.\nPe pres avek bann Sinwan an Brooklyn, New York\nMon’n menm fer en retourn vizit Lasin! En zour, en zenn fiy byen zantiy ti sourir avek mwan anmezir ki i ti pe donn bann pti liv ki donn lenformasyon konsernan en landrwa ki vann fri. Mon ti sourir e donn li bann Latour Veyer ek Awake! dan langaz Sinwan. I ti pran e i ti dir mwan ki i apel Katie. Apre sa, a sak fwa ki Katie ti vwar mwan i ti vin koz avek mwan. Mon ti dir li non bann fri ek legim an Angle e i ti repet bann mo apre mwan. Mon ti osi koz lo Labib avek li e i ti aksepte sa liv Ki Labib i dir. Me apre detrwa semenn, mon pa ti vwar li ankor.\nDetrwa mwan pli tar, mon ti donn magazin avek en lot fiy ki ti pe fer menm travay ki Katie ti fer e i ti aksepte. Son semenn apre, i ti donn mwan son telefonn e dir, “En dimoun Lasin i oule koz avek ou.” Mon ti dir, “Mon pa konn personn Lasin.” Me i ti ensiste, alor mon ti pran telefonn e dir, “Alo, Robison ki pe koze.” Sa dimoun ti reponn e dir, “Robby, Katie sa. Mon’n retourn Lasin.” Mon ti dir, “Lasin?” Katie ti reponn, “Wi. Robby ou konn li sa fiy ki’n donn ou telefonn? Mon ser sa. Ou’n ansenny mwan bokou bon keksoz. Montre li sa ki ou’n montre mwan silvouple.” Mon ti dir, “Mon pou fer tou sa ki mon kapab Katie. Mersi pour fer mwan konnen kot ou ete.” Pa lontan apre mon ti koz avek ser Katie dernyen fwa. Nenport landrwa kot sa de fiy i kapab ete ozordi, mon espere ki zot aprann konn plis lo Zeova.\nMon’n servi Zeova pour 73 an e mon kontan ki i’n ed mwan pour pa pran okenn kote dan lager e pour reste fidel dan prizon. Mon bann frer ek ser osi i dir mwan ki letan mon ti fer fas avek lopozisyon Papa san abandonnen, sa ti vin en lankourazman pour zot. Pli tar, mon manman e sis parmi mon bann frer ek ser ti batize. Menm latitid Papa ti sanz en pe e i ti asiste enn de renyon avan i mor.\nSi i lavolonte Bondye, bann manm mon fanmir ek zanmi ki’n mor pou resisite dan nouvo lemonn. Zis mazin sa lazwa letan nou pou ador Zeova ansanm avek bann ki nou kontan pour touzour! *—Vwar not.\n^ par. 32 Frer Corwin Robison ti mor fidel avek Zeova anmezir ki sa lartik ti pe ganny prepare.


Miting konsiltativ Baie Ste Anne Praslin-Zabitan i demann plis konsiltasyon, lasirans pour fermye e en servis labatwar\nManm elekte pour sa distrik Mitcy Larue ti osi demande ki Baie Ste Anne i ganny plis lotonomi pour zer son prop zafer pour ki problenm distrik i ganny rezourd pli vit e pa esper desizyon sorti santral ki pran tro bokou letan.\nLo size plis konsiltasyon Madanm Larue ti donn plizyer legzanp kot distrik pa’n ganny konsilte lo bann desizyon e bann size ki konsern li.\nLer i ti pran laparol Prezidan James Michel ti admet ki sa i vre e asir Madanm Larue ki son bann pwen in byen ganny note e ava ganny konsidere pour lavenir.\nLo kote lasirans pour fermye minis responsab pour Resours Natirel Joel Morgan ti dir ki son minister pe finaliz sa avek lasistans FAO e ki byento sa pou ganny met devan gouvernman. A sa pwen Msye Morgan ti demann fermye pour annan enpe plis pasyans.\nAn sa ki konsern servis labatwar Msye Morgan ti eksplik bann problenm ki’n leve lo sa size ki fer ki napa en tel servis lo Praslin.\nI ti fer remarke ki son minister i an kontak avek nouvo propriyeter sa fasilite pou vwar posibilite reabilit sa labatwar pour kapab donn en tel servis sa zil.\nI ti osi dir ki demars pe ganny fer pour vwar si korperativ fermye pa kapab fer marse sa servis. Msye Morgan ti asir bann fermye ki son minister i espere trouv en solisyon pour sa problenm tre byento.\nEn lot pwen ki ti leve ti konsern later pour bann pti biznes dan sa distrik e la minis responsab pour Devlopman Nasyonal Jacquelin Dugasse ti enform bann zabitan ki gouvernman pe depans 4 milyon roupi sa lannen pour devlopman lo Zil Eve. Sa i dan lenfrastriktir, sirtou semen.\nI ti dir ki osito ki sa i fini pare gouvernman pou dan en pozisyon pour donn plizyer kare later pour bann pti biznes demar zot konstriksyon. Sa i ekspekte ver Out oubyen Septanm sa lannen.\nLezot pwen ki bann zabitan ti fer resorti ti enkli ankor pri materyo ek kou konstriksyon, pri marsandiz, servis dan bann minister ki tro dousman, mank konfidansyalite dan servis lasante sa distrik, nesesite pour revwar servis lazans byennet sosyal, nesesite pour revwar ka par ka demann pour servis swen kot lakour, parmi en kantite lezot ankor.\nNesesite pour gouvernman revwar son polisi an sa ki konsern konstriksyon 50 met par lao contour line lo bann later prive ti en size ki ti nesesit bokou leksplikasyon.\nLer i ti reponn sa demann, Minis Dugasse ti fer remarke ki sa polisi ti ganny met an plas an akor avek zabitan Praslin. I ti dir ki sa ti ganny fer pa pour pini personn me pour protez labote sa zil.\nSa, i ti fer remarke, i rezon akoz viziter i kontinyen admir sa zil e vizit li. A sa pwen i ti demann bann zabitan pour pa detri sa.\nMe anmenmtan Msye Dugasse ti admet ki i devret annan serten fleksibilite. Pour sa rezon i ti dir ki en lekip pe travay lo serten gidans ek polisi ki ava permet serten devlopman me dan en fason kontrole.\nLezot pwen ki ti bezwen bokou leklersisman ti enkli size konstriksyon lakaz, proze later, netwayaz zil sirtou bann dren ek lans.\nPrezidan e minis konsernen ti asir bann zabitan ki gouvernman pou fer tou sa ki i kapab pour realiz ankor proze lakaz e later dan sa distrik me tousala enn fwa ki resours i vin disponib akoz sa i reste parmi priyorite gouvernman.\nPrezidan ti osi enform zabitan sa distrik ki gouvernman i reste angaze pour kontinyen redwir pri lavi, kre plis lanplwa e mentenir bann lanplwa ki egziste e osi mentenir e met an plas bann mekanizm pour kontinyen asiste bann dimoun ki pli vilnerab.


Zistwar Noe—En lavertisman depi lepase\nEn lavertisman depi lepase\nZeova pa pou permet bann dimoun mesan rin Paradi. Zis son bann zanmi ki pou abit ladan. Ki pou arive avek dimoun mesan? Pour konn larepons, mazin vre zistwar Noe. Noe ti viv plizyer milye lannen pase. I ti en bon dimoun ki touzour sey son mye pour fer lavolonte Zeova. Me lezot dimoun lo later ti fer bann move keksoz. Alor Zeova ti dir Noe ki I ti pe al anmenn en deliz pour detrir tou sa bann dimoun mesan. I ti dir Noe konstri en lars afen ki li ek son fanmiy pa ava mor kan Deliz i vini.—Zenez 6:9-18.\nNoe ek son fanmiy ti konstri lars. Noe ti averti bann dimoun ki Deliz ti pe vini, me zot pa ti ekout li. Zot ti kontinyen fer bann move keksoz. Apre ki lars ti’n konplete, Noe ti anmenn bann zannimo dan lars, e li osi ek son fanmiy ti antre anndan. Apre Zeova ti anmenn en gran tanpet. Lapli ti tonm pour 40 zour ek 40 nwit. Delo ti inond later antye.—Zenez 7:7-12.\nBann dimoun mesan ti perdi zot lavi, me Noe ek son fanmiy ti ganny sove. Zeova ti fer zot travers Deliz sen e sof, e anmenn zot lo en later debarase avek mesanste. (Zenez 7:22, 23) Labib i dir ki letan pe vini kot ankor enn fwa Zeova pou detrir bann ki refize fer sa ki drwat. Bann dimoun bon pa pou ganny detrir. Zot pou viv pour touzour dan Paradi teres.—2 Pyer 2:5, 6, 9.\nOzordi en kantite dimoun pe pratik bann move keksoz. Lemonn i ranpli avek problenm. Zeova i anvoy son bann Temwen ankor e ankor, pour averti bann dimoun me laplipar zot pa anvi ekout parol Zeova. Zot pa anvi sanz zot fason viv. Zot pa oule aksepte sa ki Bondye i dir konsernan sa ki byen ek sa ki mal. Ki pou arive avek sa bann dimoun? Eski zot pou sanze en zour? Bokou pa pou zanmen sanze. Letan pe vini kot dimoun mesan pou ganny detrir e pa pou zanmen viv ankor.—Psonm 92:7.\nLater pa pou ganny detrir; i pou ganny transformen dan en paradi. Bann ki vin zanmi Bondye pou viv pour touzour dan Paradi lo later.—Psonm 37:29.


Mesaz Prezidan Faure Pour Lannen 2018\nLannen 2017 in enn kot noun aprann adapte dan sa nouvo lanvironman e devlop konfyans pou travay ansanm koman en Nasyon. Noun fer fas avek plizyer defi me ansanm noun kapab trouv sa kouraz dan nou menm e noun persevere. Noun aprann pou agree e desagree dan lape, e noun kiltiv bokou plis tolerans. Noun rekonnet lenportans dyalog kin ini nou plis. Noun fer konpromi pou byenet nou pei Sesel ki nou tou nou kontan, e noun osi aprann selebre nou lakonplisman ansanm.\nMe i annan ankor bokou plis pou nou fer. An mezir ki nou prepare pou akey sa nouvo lannen, nou rekonet sa gran potansyel ki i annan pour sakenn de nou. Sa nouvo lannen nou pou mark 25 an nou Trwazyenm Repiblik. Nou selebre 25 an nou Konstitisyon, Lalwa Siprenm nou nasyon ki donn tou zonm ek fanm tou son drwa koman en sitwayen Seselwa. Sepandan, Konstitisyon napa okenn pouvwar li tousel. Se nou lepep Seselwa ki donn li son pouvwar atraver nou partisipasyon e bann swa ki nou fer.\nNou annan responsabilite pou fer bann bon swa. Swa pou vey nou zanfan byen, e montre zot bann bon valer. Swa pou nou okip nou dimoun aze, e tir leson dan zot leksperyans. Swa pou nou travay dir, e siport nou prosen dan la kominote. Swa pou protez sa lanvironnman natirel ki noun erite e ki nou bezwen prezerve. Swa pou pran swen ek nou lekor, e vey nou lasante. Swa pou montre respe. Swa pou respekte lopinyon lezot, e kontinyen gard lanmitye.\nPour 25 an, noun pas atraver levolisyon nou zenn demokrasi, e koman en pep, Sesel I bezwen nou tou pou anmenn nou patri pli devan. Sakenn de nou, nou anmenn nou prop kontribisyon.\nEn nouvo Lannen I touzour en loportinite pou pran en nouvo lelan. Annou adopte rezolisyon pour nou menm, e pour nou pei. Annou travay dir ver en sel vizyon pour Sesel, kot sak sitwayen I viv dan dignite; kot tou nou aksyon I ranpli avek lanmour, respe, e konpasyon; kot nou partaz sa ki nou annan, e nou ed lezot ki dan bezwen; kot atraver dedikasyon e sakrifis, nou kree en sosyete bokou pli fraternel e imen.\nKoman Sef Deta, mon pou kontinyen travay pli dir ankor pou ini nou pep pou attenn sa vizyon.\nSe linite ki pou anmenn nou pli devan. Nou en sel pei, en sel pep, en sel gran fanmiy, e nou partaz menm lidantite. Mon priye ki Bondye I kontinyen beni nou zoli Sesel.\nMon swet sakenn de zot partou kot zot ete en bon e erez ane 2018, ranpli avek prosperite e boner.


Ile Perseverance i ganny en nouvo kordgard\nEnvite pe vizit ban fasilite dan sa nouvo kordgard\nSa ti mesaz ki Komisyonner Lapolis Ernest Quatre ti fer sorti apre ki sa kordgard ti’n ganny ouver ofisyelman yer apremidi e ki pe ranplas sa enn ki ti sitye lo Ile Perseverance Vilaz 1.\nSa levennman ti deroul dan prezans Minis pour Zafer Enteryer ek Transpor Joel Morgan, Minis pour Litilizasyon Later ek Lakaz Christian Lionnet e Minis pour Lanplwa ek Devlopman Resours Imen Idith Alexander.\nPandan seremoni Per Edwin Mathiot ti beni sa lenfrastriktir e osi tou bann ki pou servi sa fasilite, ki pou ganny mannye par en douzenn zofisye ki’n ganny delege pour travay dan sa nouvo kordgard.\nLapolis ti etabli zot premye prezans Ile Perseverans an Fevriye lannen pase e sa stasyon ti pas atraver plizyer restriktirasyon. Me avek nouvo devlopman an term lenfrastriktir e plis zabitan ki’n antre dan zot nouvo lakaz dan sa vilaz, sirtou Vilaz 2, lapolis i dir ki zot in trouv li neseser a sa pwen pour ogmant zot kapasite laba.\nLetan i ti pe adres bann ki ti prezan, Komisyonner Quatre ti dir ki sa levennman i montre langazman gouvernman e departman lapolis pour sey zot mye pour rann en pli bon servis lakominote e pei an zeneral.\n«Nou tou nou konn bann defi ki lapolis i fer fas avek dan nou kominote. Lo nou kote, nou pou kontinyen sey nou mye pour desarz nou responsabilite pour zwenn lekspektasyon tou zabitan sa vilaz. I pa en travay fasil me nou pou kontinyen persevere pour ki lord ek lape i rennyen,» i ti dir.\n«Mon ti a osi demann bann zabitan Vilaz Perseverance 1 ek 2 pour donn en koudmen pour fer zot vilaz reste san bann move lenflians parey drog, lalkol, prostitisyon san oubliy bann bandisite parey vol.»\nKomisyonner ti osi demann bann zabitan pour pa komet bann lofans parey zwe lanmizik for pour deranz lezot vwazen e pour pa les zot zanfan marse aswar dan group ouswa tousel san sipervizyon.\n«Annou dekouraz nou zanfan anmenn kanmarad lo bisiklet e parwaze aswar lo la san lalimyer. Annou osi zet en koudey lo lakour nou vwazen ler zot pa la,» i ti dir.\nLapolis in dir ki lakantite ka anrezistre dan sa vilaz in sorti 30 lannen pase pour vin 110 ziska prezan, e ti dir ki malgre zot fer patrol apye pandan lannwit, i paret ki zot mouvman i ganny swiv de tre pre e la zot ti demann bann zabitan pour travay ansanm pour anpese ki sa bann aktivite ilegal i ganny komet dan zot vilaz.\nLetan i ti koz avek lapres, Komisyonner Quatre ti dir ki zot in fini ganny en bout later ki zis anfas sa nouvo kordgard kot zot pou konstrir en nouvo kordgard plitar, me ziska prezan zot pa ankor konnen kan sa proze pou konmanse.


Dan Lasanble Nasyonal ‒ Diskisyon lo bidze nasyonal -Seychelles Nation\nDan Lasanble Nasyonal ‒ Diskisyon lo bidze nasyonal |04 December 2021\nLasanble i konsider e aprouv bidze ankor 2 minister pour lannen prosen\nAlokasyon bidze pour Minister Ledikasyon ki en sonm 1 bilyon 26 milyon 171 mil roupi e alokasyon bidze pour Minister Gouvernman Lokal ek Zafer Kominoter ki en sonm 138 milyon 421 mil roupi ti ganny laprouvasyon Lasanble Nayonal pandan son sesyon yer apre bokou diskisyon.\nAlokasyon bidze pour tou bann lezot lazans, departman ek antite ki form parti zot portfolyo ti osi ganny konsidere e vot lo la.\nLo kote Minister Ledikasyon ti son minis, Dokter Justin Valentin ek son bann zofisye ki ti’n vin prezant sa alokasyon pour konsiderasyon Lasanble. Me avan sa Minis Valentin ti annan swe pour tou bann dimoun ki pe viv avek en dezabilite sirtou bann zanfan dan Lekol Eksepsyonnel, bann ki dan lekol, pour bann etidyan sourd e bann ki swiv kour dan sant otizm.\n«Mon rekonnet zot kapasite otreman kapab e fer ki Minister Ledikasyon i pous son progranm enklizyon e fer zot osi akonplir zot bann rev depandan lo zot abilite. Mon swet tou bann dimoun dan Sesel ki pe viv avek en dezabilite en bon lazournen.\nAn sa ki konsern bidze pour Minister Ledikasyon, Minis Valentin ti eksplike ki i reflekte lanbisyon ki sa minister i annan pour redinamiz ledikasyon e pridans Minister Finans pour nou fonksyonn dan limitasyon nou mwayen finansyel nasyonal.\n«Nou alokasyon alor i en sonm realis olye ki ideal,» Minis Valentin in dir.\nI’n fer resorti ki lannen prosen son minister pou konsantre lo moderniz sistenm ledikasyon, revwar stratezi pour amelyor konportman ek performans lo tou nivo, anmenn plis aktivite ekstraskoler, kre konteks pour ansennyan amelyor zot laklas e angaz plis bann lazans ek sekter prive dan devlopman sekter ledikasyon. Minis Valentin in dir ki tou sa bann lobzektif i anliny avek plan son minister.\n«Dan sa lespri realis e rezilyans mon pe diriz nou bann zofisye ver realizasyon en plan anbisye ki ava lev laspirasyon, ki a fer ki laprantisaz i vo lapenn e fer sans. Pandan lannen 2022, litilizasyon nou resours pou baze lo mentenir provizyon debaz e anmenmtan konsantre lo serten eleman modernizasyon,» Minister Valentin in dir.\nI dir en sonm ant 50 a 150 mil roupi i ganny donnen a sak lenstitisyon skoler depandan lo son grander pour reparasyon ek mentenans. En lekol i kapab servi sa larzan pour reparasyon me si zanmen sa reparasyon i paret pli gro ki sa sonm ki in gannyen, i touzour kapab fer en demann avek sekretaryat kot son ka ava ganny revwar.\nAnplis ki sa, Minis Valentin i dir i annan en sonm omwen 6 milyon roupi ki dan vot santral ki servi pour bann reparasyon pli kritik e pli imedya.\nBann manm Lasanble ti annan bokou kestyon ki ti lye avek koneksyon enternet pour bann lekol, leta bann meb, inondasyon kot serten lekol, kou elektrisite, konsiderasyon pour met sistenm fotovoltaik lo bann lekol pour koup lo kou elektrisite, nesesite pour adres problenm zanfan avek problenm laprantisaz, mank psikolog, mank ansennyan, problenm asosye avek bann lazans ki netway bann lekol, renovasyon bann lekol, provizyon bidzeter pour letablisman lekol ekselans, pour konstriksyon lekol TVET ki ti pour fer Ile Soleil, konpansasyon pour bann ansennyan, nesesite pour amelyor sitiasyon bann non-teaching staff parmi plizyer lezot kestyon ankor.\nApre tou sa bann kestyon ek klarifikasyon ki zot ti gannyen, bann manm Lasanble ti vote 27 pour, 0 kont e 0 abstansyon pour aprouv bidze sa minister.\nEn bidze 38 milyon 129 mil roupi pour Lenstiti IECD\nSe Madanm Shirley Choppy ki ti’n vin defann bidze sa Lenstiti pour Devlopman Pti Lanfans.\nI ti fer resorti ki sa lenstiti son manda se pour kordin devlopman bann proze devlopman pti lanfans lo nivo nasyonal, konsey gouvernman lo bann polisi ki annan pour fer avek bann progranm devlopman pti lanfans.\n«Nou osi sa regilater pour bann servis vey zanfan dan lakour e nou fer en kantite resers pour asire ki tou bann progranm e proze ki nou fer i baze lo levidans pour ed gouvernman pran bann desizyon enformen e nou osi promouvwar devlopman pti lanfans ki fer ki dimoun in vin pli ofe avek lenportans devlopman pti zanfan,» Madanm Choppy ti eksplik Lasanble.\nSa bidze ti ganny laprouvasyon bann manm Lasanble.\nLasanble ti osi aprouv en sonm 220 milyon 921 mil roupi pour Lazans pour Devlopman Resours Imen (ANHRD) e osi en sonm 8 milyon 141 mil roupi pour Lotorite Kalifikasyon Sesel (SQA) e Komisyon Ledikasyon Tersyer in ganny en alokasyon 2 milyon 195 mil roupi.\nEn alokasyon bidze 138 milyon 421 mil roupi pour Minister Gouvernman Lokal e Zafer Kominoter\nSe Minis Rose-Marie Hoareau, son sekreter prensipal Kevin Perrin ek lezot zofisye sa minister ki ti’n vin defann sa bidze e reponn kestyon e klarifikasyon bann manm lo bann size ki konsern sa minister.\nMinis Hoareau ti eksplike ki sa alokasyon pour lannen prosen i reprezant en logmantasyon 34 milyon 6 mil roupi ki pe al prensipalman dan saler, byen ek servis e bann non-financial assets.\nApre en long deba lo sa alokasyon bann manm Lasanble ti donn zot laprouvasyon. Lasanble i rezwenn Lendi pour kontiny son travay lo bidze.